Πράγματι, εδώ και πάρα πολλά χρόνια οι άνθρωποι έχουν αποδώσει σε συγκεκριμένες τροφές την ιδιότητα να ενισχύουν την ανθρώπινη σεξουαλικότητα. Καμία επιστημονική έρευνα μέχρι στιγμής δεν έχει αποδείξει και, κατά συνέπεια, δεν έχει επιβεβαιώσει κάτι τέτοιο.Ωστόσο, η λίμπιντο γνωρίζουμε ότι χτυπάει κόκκινο όταν υπάρχει καλή ψυχολογία και αυξημένη αυτοπεποίθηση. Άρα, ένα επιθυμητό σωματικό βάρος, ως αποτέλεσμα ισορροπημένης διατροφής και συστηματικής άσκησης, μπορεί να αποτελέσει ενισχυτικό παράγοντα.\nΈνα τυπικό ρομαντικό πρώτο ραντεβού θα ξεκινήσει με ένα δείπνο που θα περιλαμβάνει συνήθως κρέας, κόκκινο κρασί και επιδόρπιο. Προφανώς, σημαίνει ότι ένα μεγάλο ποσοστό του κόσμου πιστεύει ότι αυτή η μέθοδος αποτελεί μια καλή αρχή για τη βελτίωση της ερωτικής διάθεσης. Όμως, τελικά, έχει να κάνει μάλλον με τη βελτίωση της διάθεσης γενικότερα.\nΤο μυαλό και η φαντασία είναι πολύ σημαντικός παράγοντας στις λειτουργίες του σώματος. Δεν είναι τυχαίο, όμως, που οι περισσότερες ερωτικές σκηνές σε ταινίες ξεκινούν και πολλές φορές συνεχίζονται με τη συμμετοχή κάποιου εδέσματος. Σοκολάτα, σταφύλια, ξηροί καρποί, κρασί, οστρακοειδή είναι κύριοι πρωταγωνιστές σε τέτοιες περιπτώσεις, οδηγώντας στο συμπέρασμα ότι αυτές οι τροφές εγγυώνται μια κάποιου είδους αύξηση της σεξουαλικής διέγερσης.\nΑυτό που καθορίζει κατά κύριο λόγο την ερωτική διάθεση και, κατά συνέπεια, τη σεξουαλική επιθυμία είναι ο εγκέφαλος. Μπορεί, όμως, το φαγητό να επηρεάσει αυτές τις λειτουργίες; Είναι αποδεδειγμένο ότι κάποια θρεπτικά συστατικά συμβάλλουν στην καλύτερη λειτουργία των νευροδιαβιβαστών. Οι παραπάνω είναι κάποιες χημικές ουσίες στον οργανισμό μας, υπεύθυνες για να μεταφέρουν στον εγκέφαλο διάφορα ερεθίσματα (συμπεριλαμβανομένων και των σεξουαλικών).\nΆρα, κάθε τροφή που μπορεί να συμβάλλει στην καλύτερη λειτουργίατους, μπορεί εμμέσως να συμβάλλει και στην αύξηση της ερωτικής διέγερσης. Δίκαια το κρέας συμπεριλαμβάνεται στα περισσότερα γεύματα, όπως είπαμε. Η περιεκτικότητά του σε πρωτεϊνη το καθιστά ιδιαίτερο σημαντικό, καθώς τα αμινοξέα (στα οποία διασπώνται οι πρωτεϊνες) αποτελούν τα δομικά συστατικά των νευροδιαβιβαστών.\nΓια τον ίδιο λόγο συχνά χρησιμοποιείται και το τυρί. Επίσης τροφές που είναι πλούσιες σε βιταμίνες του συμπλέγματος Β μπορεί να είναι χρήσιμες, καθώς αυτές οι βιταμίνες επηρεάζουν τη λειτουργία των νευροδιαβιβαστών. Βασικές πηγές αυτών των βιταμινών είναι τα πράσινα φυλλώδη λαχανικά, οι ξηροί καρποί, το κόκκινο κρέας, το συκώτι, τα πουλερικά, τα ψάρια, η μπανάνα, το αβοκάντο, τα αυγά, τα ακατέργαστα δημητριακά.\nΕπίσης κάποιες βιταμίνες και μέταλλα επηρεάζουν τη λειτουργία των νευροδιαβιβαστών λόγω κάποιων ιδιοτήτων που έχουν.\nΓια παράδειγμα, οι βιταμίνες Ε και C ως αντιοξειδωτικές προστατεύουν τους νευροδιαβιβαστές, ενώ συ- στατικά, όπως το μαγνήσιο και το σελήνιο, παίρνουν μέρος στη δια- δικασία αποκατάστασης και επιδιόρθωσής τους. Πηγές των παραπάνω συστατικών είναι οι εξής: Βιταμίνη Ε: ξηροί καρποί, θαλασσινά, αβοκάντο, ελαιόλαδο, σπαράγγια, αυγά. Βιταμίνη C: φρούτα (κυρίως εσπεριδοειδή, φράουλες, μάνγκο, παπάγια, πεπόνι, ακτινίδια κ.ά.), λαχανικά (μπρόκολο, κόκκινη πιπεριά, κ.α.), μοσχαρίσιο συκώτι, στρείδια. Μαγνήσιο: δημητριακά ολικής άλεσης, σπανάκι, μπανάνα, ξηροί καρποί, ταχίνι, όσπρια, θαλασσινά, κακάο.\nΤέλος, τέτοιες ιδιότητες έχουν αποδοθεί σε τροφές που περιέχουν ουσίες που μπορεί να επηρεάσουν τη δράση του νευρικού συστήματος, όπως, για παράδειγμα, φυσικές ουσίες όμοιες με τα κανναβοειδή και η φαινυλεθυλαμίνη που απελευθερώνει ενδορφίνες, οι οποίες βελτιώνουν τη διάθεση και προκαλούν ευφορία.\nΗ θεοβρωμίνη έχει μια μικρή διεγερτική δράση και ως συστατικό της σοκολάτας, ήταν ο κύριος λόγος που από πολύ παλιά η σοκολάτα θεωρούνταν ισχυρό αφροδισιακό. Ωστόσο, αυτοί οι ισχυρισμοί εξακολουθούν να είναι υπό αμφισβήτηση.\nΕπιλέξτε, λοιπόν, με φαντασία και κάντε δικούς σας συνδυασμούς για να διαπιστώσετε αν τελικά ο έρωτας περνάει από το στομάχι!\nΠερισσότερα σε αυτή την κατηγορία: « Κιλά το Πάσχα; Πάσχα και διατροφή »


Δήμος Μοσχάτου - Ταύρου: Αφιέρωμα στον Μάνο Κατράκη - notia.gr\nΔήμος Μοσχάτου – Ταύρου: Αφιέρωμα στον Μάνο Κατράκη\n15/03/2019 15/03/2019 notia team Κανένα Σχόλιο\nΣτο Μοσχάτο (Πολιτιστικό Κέντρο «Θεόδωρος Αγγελόπουλος» Δήμου Μοσχάτου-Ταύρου)\nΜε τους ηθοποιούς Γρηγόρη Βαλτινό και Μιχάλη Αεράκη\nΣτον μεγάλο Κρητικό θεατράνθρωπο Μάνο Κατράκη είναι αφιερωμένη η εκδήλωση που πραγματοποιείται τη Δευτέρα 18 Μαρτίου στις 7:30 μ.μ. στο Μοσχάτο (Πολιτιστικό Κέντρο «Θεόδωρος Αγγελόπουλος», Κωνσταντινουπόλεως και Σολωμού).\nΟι ηθοποιοί Γρηγόρης Βαλτινός και Μιχάλης Αεράκης μιλούν για τον Μάνο Κατράκη, απαγγέλουν και τραγουδούν. Το αφιέρωμα πλαισιώνεται από μουσικά δρώμενα με αγαπημένα τραγούδια του μεγάλου καλλιτέχνη σε επιμέλεια του Γιάννη Γιαννακάκη. Παίζουν οι μουσικοί: Σταύρος Ψαρουδάκης (λύρα-τραγούδι), Γιάννης Γιαννακάκης (πιάνο), Χριστόφορος Χριστοφοράκης (κιθάρα), Γιώργος Γεωργακάκης (λαούτο). Συμμετέχουν στο τραγούδι μέλη της ομάδας passe–partout. Χορεύει το συγκρότημα του Λαογραφικού και Χορευτικού Ομίλου Κρήτες.\nΕπίσης, θα προβληθεί αρχειακό υλικό από την τηλεοπτική εκπομπή ΜΟΝΟΓΡΑΜΜΑ των Γιώργου και Ηρώς Σγουράκη. Την επιμέλεια της εκδήλωσης έχει η Νεκταρία Λαϊνάκη.\nΗ εκδήλωση συνδιοργανώνεται από τον Δήμο Μοσχάτου-Ταύρου ,Πνευματικό Κέντρο του Δήμου Moσχάτου-Ταύρου, τον Πνευματικό Σύνδεσμο Κρητών Μοσχάτου-Ταύρου και τη ΜΚΟ «Αθηναΐδες» (Athinaides, Daughters of Penelope).\nΠερισσότερες πληροφορίες στο τηλέφωνο 6973734374


ΓΥΜΝΑΣΤΙΚΟΣ ΣΥΛΛΟΓΟΣ ΒΟΛΟΥ: 18ο ΚΑΛΟΚΑΙΡΙΝΟ ΕΣΩΤΕΡΙΚΟ ΤΟΥΡΝΟΥΑ ΜΠΑΣΚΕΤ\n18ο ΚΑΛΟΚΑΙΡΙΝΟ ΕΣΩΤΕΡΙΚΟ ΤΟΥΡΝΟΥΑ ΜΠΑΣΚΕΤ\nΌπως κάθε χρόνο έτσι και φέτος ο Γ.Σ. ΒΟΛΟΥ διοργανώνει από 26/5/2014 έως 25/6/2014 το καλοκαιρινό εσωτερικό τουρνουά μπάσκετ για τα τμήματα υποδομής του, στις εγκαταστάσεις του συλλόγου (Ιωλκού και Αχιλλοπούλου). Στο τουρνουά συμμετέχει και ο ΑΙΟΛΙΚΟΣ ΒΟΛΟΥ.\nΟι αγώνες θα διεξάγονται από Δευτέρα έως και Παρασκευή από τις 18:30 έως και 21:30.\nΟι 350 αθλητές και αθλήτριες που παίρνουν μέρος είναι χωρισμένοι σε 3 κατηγορίες με συνολικά 18 ομάδες.\nΗ κατηγορία Large αποτελείται από 8 ομάδες\nΗ κατηγορία Small αποτελείται από 5 ομάδες\nΗ κατηγορία Junior αποτελείται από 5 ομάδες\nΚατά την διάρκεια του τουρνουά θα διεξαχθούν συνολικά 70 αγώνες. Επίσης θα υπάρχουν διαγωνιστικά παιχνίδια σε τρίποντα και hot shot, καθώς και ενδιαφέροντες αναμετρήσεις μεταξύ προπονητών - παικτών, παικτών - γονέων και γονέων - προπονητών.\nΤην Τετάρτη 26/6/2013 θα γίνουν οι τελικοί αγώνες των κατηγοριών και θα ακολουθήσει η τελετή λήξης στην οποία θα δοθούν αναμνηστικά μετάλλια στις νικήτριες ομάδες, θα βραβευθούν οι νικητές των τρίποντων και των hot shots καθώς και οι πρώτοι σε συμμετοχές στην χρονιά από κάθε τμήμα.\nΤέλος σε όλους τους αθλητές και αθλήτριες θα δοθούν αναμνηστικά διπλώματα.\nΑναρτήθηκε από Gimnastikos Volou Basketball στις 1:44 μ.μ.\nΕτικέτες 18o ΕΣΩΤΕΡΙΚΟ ΤΟΥΡΝΟΥΑ


Τα 10 καλύτερα ξενοδοχεία κοντά σε: Kingwood Center\nΤα καλύτερα ξενοδοχεία κοντά σε: Kingwood Center, Μάνσφιλντ\nΔιακοπές σε Μάνσφιλντ\nΔραστηριότητες σε Μάνσφιλντ\n5 αστέρων Ξενοδοχεία σε Μάνσφιλντ\n3 αστέρων Ξενοδοχεία σε Μάνσφιλντ\nΗνωμένες Πολιτείες›Οχάιο›Μάνσφιλντ›Μάνσφιλντ Ξενοδοχεία› Ξενοδοχεία κοντά σε: Kingwood Center\nΞενοδοχεία κοντά σε: Kingwood Center\n900 Park Avenue West, Μάνσφιλντ, OH 49906 Kingwood Center: Διαβάστε κριτικές\nΝα εμφανιστούν επίσης ΧάρτηςΔορυφορικός Έχει γίνει παύση των ενημερώσεων χάρτη. Μεγεθύνετε για προβολή ενημερωμένων πληροφοριών. Επαναφορά ζουμ Γίνεται ενημέρωση του χάρτη… Τα φίλτρα σας είναι ακόμα ενεργά. Δεν υπάρχουν επισημάνσεις στην οπτική γωνία σας. Δοκιμάστε να μετακινήσετε τον χάρτη ή να αλλάξετε τα φίλτρα σας. Σας ευχαριστούμε για το ενδιαφέρον σας.Αυτό το χαρακτηριστικό θα είναι σύντομα διαθέσιμο. Επιστροφή στον χάρτη Μάνσφιλντ: Ειδικές Προσφορές\nΠροβολή όλων των Ειδικών Προσφορών για: Μάνσφιλντ (13)\nΠληροφορίες για: Μάνσφιλντ\nΜάνσφιλντ - Χάρτες\nΔραστηριότητες κοντά σε: Kingwood Center Εστιατόρια κοντά στο αξιοθέατο Kingwood Center Kingwood Center: Ξενοδοχεία με πρόσφατες κριτικές\n4 από 5, 360 Κριτικές\n500 N. Trimble Rd., Μάνσφιλντ, OH 44906 (Πρώην Comfort Inn North)\n1.5 χλμ. από Kingwood Center\nΠαρουσίαση Νο 5 από 16 ξενοδοχεία για: Μάνσφιλντ 92 κριτικές\nΕιδοποίηση έκπτωσης: 79 $ και πάνω* Προβολή τιμών Motel 6 Mansfield\n555 North Trimble Road, US-30 at Trimble Road Exit 176, Μάνσφιλντ, OH 44906 1.6 χλμ. από Kingwood Center\nΝο 13 από 16 ξενοδοχεία για: Μάνσφιλντ 49 κριτικές\nΕιδοποίηση έκπτωσης: 52 $ και πάνω* Προβολή τιμών M-Star Hotel Mansfield\n137 Park Ave West, Μάνσφιλντ, OH 44902 (Πρώην Merit Inn)\n2.3 χλμ. από Kingwood Center\nΝο 14 από 16 ξενοδοχεία για: Μάνσφιλντ 6 κριτικές\nΕιδοποίηση έκπτωσης: 55 $ και πάνω* Προβολή τιμών Holiday Inn Mansfield Conference Center\n116 Park Avenue West, Μάνσφιλντ, OH 44902 2.4 χλμ. από Kingwood Center\nΠαρουσίαση Νο 7 από 16 ξενοδοχεία για: Μάνσφιλντ 130 κριτικές\nΕιδοποίηση έκπτωσης: 107 $ και πάνω* Προβολή τιμών Courtyard Columbus Grove City\n1668 Buckeye Place, Grove City, OH 43123 4.1 χλμ. από Kingwood Center\nΕιδοποίηση έκπτωσης: 180 $ και πάνω* Προβολή τιμών Hampton Inn Mansfield/Ontario\n1051 North Lexington Springmill Road, Μάνσφιλντ, OH 44906 4.3 χλμ. από Kingwood Center\nΠαρουσίαση Νο 4 από 16 ξενοδοχεία για: Μάνσφιλντ 196 κριτικές\nΕιδοποίηση έκπτωσης: 136 $ και πάνω* Προβολή τιμών Fairfield Inn & Suites Ontario Mansfield\n1065 N Lexington Springmill Road, Μάνσφιλντ, OH 44906 4.4 χλμ. από Kingwood Center\nΠαρουσίαση Νο 2 από 16 ξενοδοχεία για: Μάνσφιλντ 69 κριτικές\nΕιδοποίηση έκπτωσης: 152 $ και πάνω* Προβολή τιμών Country Inn & Suites By Carlson, Mansfield\n2069 Walker Lake Road, Μάνσφιλντ, OH 44906 4.5 χλμ. από Kingwood Center\nΠαρουσίαση Νο 6 από 16 ξενοδοχεία για: Μάνσφιλντ 100 κριτικές\nΕιδοποίηση έκπτωσης: 87 $ και πάνω* Προβολή τιμών Hampton Inn & Suites Mansfield-South @ I-71\n2220 South Main Street, Μάνσφιλντ, OH 7.4 χλμ. από Kingwood Center\nΠαρουσίαση Νο 1 από 16 ξενοδοχεία για: Μάνσφιλντ 293 κριτικές\nΕιδοποίηση έκπτωσης: 112 $ και πάνω* Προβολή τιμών Travelodge - Mansfield\n90 West Hanley Road, Μάνσφιλντ, OH 44903 7.6 χλμ. από Kingwood Center\nΠαρουσίαση Νο 8 από 16 ξενοδοχεία για: Μάνσφιλντ 375 κριτικές\nΕιδοποίηση έκπτωσης: 61 $ και πάνω* Προβολή τιμών BEST WESTERN Richland Inn-Mansfield\n180 East Hanley Road, Μάνσφιλντ, OH 44903 7.8 χλμ. από Kingwood Center\nΝο 9 από 16 ξενοδοχεία για: Μάνσφιλντ 162 κριτικές\nΕιδοποίηση έκπτωσης: 73 $ και πάνω* Προβολή τιμών Super 8 Mansfield\n2425 Interstate Circle, I-71 and Rt. 13, Μάνσφιλντ, OH 44903 7.8 χλμ. από Kingwood Center\nΠαρουσίαση Νο 10 από 16 ξενοδοχεία για: Μάνσφιλντ 149 κριτικές\nΕιδοποίηση έκπτωσης: 65 $ και πάνω* Προβολή τιμών La Quinta Inn & Suites Mansfield\n120 Stander Ave, Μάνσφιλντ, OH 44903 8.0 χλμ. από Kingwood Center\nΠαρουσίαση Νο 3 από 16 ξενοδοχεία για: Μάνσφιλντ 239 κριτικές\nΕιδοποίηση έκπτωσης: 100 $ και πάνω* Προβολή τιμών Rodeway Inn\n880 Laver Road, Μάνσφιλντ, OH 44905-2341 (Πρώην Mansfield Inn)\n8.9 χλμ. από Kingwood Center\nΠαρουσίαση Νο 12 από 16 ξενοδοχεία για: Μάνσφιλντ 38 κριτικές\nΕιδοποίηση έκπτωσης: 44 $ και πάνω* Προβολή τιμών Heritage Inn\n1017 Koogle Road, Μάνσφιλντ, OH 44903 (Πρώην Econo Lodge)\n12.2 χλμ. από Kingwood Center\nΝο 11 από 16 ξενοδοχεία για: Μάνσφιλντ 34 κριτικές\nΕιδοποίηση έκπτωσης: 56 $ και πάνω* Προβολή τιμών Knights Inn Belleville/Mansfield 848 State Route 97 West, I-71 Exit 165, State Route 97, Bellville, OH 44813 12.3 χλμ. από Kingwood Center\nΝο 3 από 4 ξενοδοχεία για: Bellville 4 κριτικές\nΕιδοποίηση έκπτωσης: 0 $ και πάνω* Προβολή τιμών Mid Ohio Inn\n880 State Route 97 West, Bellville, OH 44813 (Πρώην Days Inn Bellville)\n12.3 χλμ. από Kingwood Center\nΝο 4 από 4 ξενοδοχεία για: Bellville 48 κριτικές\nΕιδοποίηση έκπτωσης: 67 $ και πάνω* Προβολή τιμών Quality Inn & Suites Conference Center Bellville\n1000 Comfort Plaza Drive, Bellville, OH 44813-8820 12.5 χλμ. από Kingwood Center\nΠαρουσίαση Νο 2 από 4 ξενοδοχεία για: Bellville 63 κριτικές\nΕιδοποίηση έκπτωσης: 71 $ και πάνω* Προβολή τιμών Comfort Inn Splash Harbor\n855 Comfort Plaza Drive, Bellville, OH 44813 12.6 χλμ. από Kingwood Center\nΠαρουσίαση Νο 1 από 4 ξενοδοχεία για: Bellville 204 κριτικές\nΕιδοποίηση έκπτωσης: 74 $ και πάνω* Προβολή τιμών Relax Inn\n178 Mansfield Ave, Shelby, OH 44875 14.7 χλμ. από Kingwood Center\nΝο 1 από 1 ξενοδοχεία για: Shelby 4 κριτικές\nΕιδοποίηση έκπτωσης: 54 $ και πάνω* Προβολή τιμών Rainbow Motel 920 Charles St, Galion, OH 44833 18.9 χλμ. από Kingwood Center\nΝο 1 από 1 ξενοδοχεία για: Galion 1 κριτική\nΕιδοποίηση έκπτωσης: 0 $ και πάνω* Surrey Inn Hotel\n1065 Claremont Avenue, Ashland, OH 44805 21.6 χλμ. από Kingwood Center\nΝο 4 από 5 ξενοδοχεία για: Ashland 27 κριτικές\nΕιδοποίηση έκπτωσης: 70 $ και πάνω* Προβολή τιμών Mohican Lodge and Conference Center\n1098 Ashland County Rd. 3006, PO Box 429, Perrysville, OH 44864 22.5 χλμ. από Kingwood Center\nΝο 1 από 1 ξενοδοχεία για: Perrysville 245 κριτικές\nΕιδοποίηση έκπτωσης: 99 $ και πάνω* Προβολή τιμών Δείτε επίσης τα B&Bs κοντά σε αυτό το μέρος (Kingwood Center)\n42 Motel 2444 Lexington Ave, Μάνσφιλντ, OH 44907-3030 7.0 χλμ. από Kingwood Center\nΕιδοποίηση έκπτωσης: 0 $ και πάνω* The Gathering Place Bed and Breakfast 305 Lexington-Ontario Road, Μάνσφιλντ, OH 44903 7.8 χλμ. από Kingwood Center\nΕιδοποίηση έκπτωσης: 110 $ και πάνω* Spruce Hill Inn & Cottages\n3230 O'Possum Run Road, Μάνσφιλντ, OH 44903 10.5 χλμ. από Kingwood Center\nΝο 1 από 3 Μάνσφιλντ B&B και πανδοχεία\nΕιδοποίηση έκπτωσης: 109 $ και πάνω* Προβολή τιμών Somewhere in Time Bed and Breakfast 1150 Street, Route 97, Lexington, OH 44904 11.0 χλμ. από Kingwood Center\nΝο 1 από 3 Lexington B&B και πανδοχεία\nΕιδοποίηση έκπτωσης: 75 $ και πάνω* The Buckhorn Inn 8702 Ross Road, Lexington, OH 44904 13.0 χλμ. από Kingwood Center\nΕιδοποίηση έκπτωσης: 0 $ και πάνω* AngelWoods Hideaway 1983 Pleasant Valley Road, Lucas, OH 44843-9750 13.6 χλμ. από Kingwood Center\nΝο 1 από 2 Lucas B&B και πανδοχεία\nΕιδοποίηση έκπτωσης: 0 $ και πάνω* The Paddock Inn Bed & Breakfast\n7231 County Road 47, Lexington, OH 44904 13.8 χλμ. από Kingwood Center\nΝο 2 από 3 Lexington B&B και πανδοχεία\nΕιδοποίηση έκπτωσης: 0 $ και πάνω* Προβολή τιμών 1-30 από 42 «\nΜάνσφιλντ, OH 49906


friendshipiseverything.gr: Τα Stefanel μου, παρακαλώ\nΕίχα έναν συμφοιτητή,τότε, που είχε κόλλημα με τα Stefanel μπλουζάκια του.\n«Μην πιάνεις το Stefanel μου», έλεγε κάθε φορά που κάποιος τον χτυπούσε στην πλάτη. «Μην τραβάς το Stefanel μου», ξανάλεγε κάθε φορά που κάποιος ήθελε να τον πειράξει. Έτσι, λοιπόν, σε ένα πάρτι που είχε κάνει η γνωστή Ευσταθία -σκεπτόμενο τρελοκομείο ήταν πάντα- μου μιλούσαν για τον Ιωσήφ με τα Stefanel. Και γνωρίζοντάς τον εντυπωσιάστηκα, πράγματι!\nΤον θυμήθηκα, όταν βρέθηκα σε κατάστημα υποδημάτων και ο ιδιοκτήτης μου είπε: «Είναι το τελευταίο νούμερο και έχουν μόνο 15 ευρώ. Είναι Stefanel. Αυτά είχαν 175 ευρώ».\nΤις προάλλες κάποιος φίλος που ταξιδεύει πολύ, μου είπε πως εκεί πάνω στα σύνορα της Μακεδονίας με τις Βαλκανικές χώρες, γνωστός καταστηματάρχης υποδημάτων της Ρόδου κουβαλούσε κούτες γεμάτες παπούτσια, που στο εμπόριο έχουν από 55 ευρώ και πάνω.\nΠριν το Πάσχα ο Ευάγγελος -έτερος φίλος, μορφή πραγματικά- παραπονιόταν πως το Lacoste που αγόραζε πριν από τριάντα χρόνια έγραφε -και ήταν- made in France. Το Lacoste που αγοράζει σήμερα είναι made in China. Το Lacoste, το τότε, δεν ξέβαφε, δεν άπλωνε, δεν μάζευε, το Lacoste, το τώρα, στραβώνει, μουτσουνιάζει και ξεθωριάζει.\nΦωτογράφισα τα παπούτσια μου. Αυτά που είχαν 175 και τα αγόρασα 15. Διόλου δε με μέλει, αν είναι γνήσια ή μούφα. Αν ήταν αυτή η μόνη ψευτιά, όλα θα ήταν καλά.


Online κράτηση πτήσης από Φίνιξ - για Αλγέρι τώρα από 1.934 $ - Lufthansa\nΠτήση Φίνιξ Αλγέρι από 1.934 $\nΚαταπληκτικοί ναύλοι για την πτήση σας από Φίνιξ προς Αλγέρι\nΠροσπαθείτε να βρείτε προσιτές τιμές πτήσεων από Φίνιξ για Αλγέρι; Ρίξτε μια ματιά στις προσφορές μας και θα βρείτε εγγυημένα τις καλύτερες προσφορές πτήσεων. Επιλέξτε αυτή που σας ταιριάζει καλύτερα από τις ελκυστικές προσφορές για πτήσεις προς Αλγέρι ALG τον Οκτωβρίου 2022 από 1.934 $.\nΕίτε πηγαίνετε Αλγέρι για μια επιχειρηματική συνάντηση είτε ταξιδεύετε προς Αλγερία, τον καλύτερο προορισμό διακοπών, μια πτήση της Lufthansa σας εγγυάται πάντα ένα άνετο και ασφαλές ταξίδι από ΗΠΑ προς τον επιθυμητό ταξιδιωτικό προορισμό σας.\nΑναζητήστε τις καλύτερες προσφορές πτήσεων και βρείτε τις πιο προσιτές τιμές πτήσεων για τους καλύτερους προορισμούς διακοπών. Η πτήση με την χαμηλότερη τιμή από Φίνιξ προς Αλγέρι διατίθεται με 1.934 $, τον Οκτωβρίου 2022.


Ο σταυραετός του Ψηλορείτη. Της Εύας Καπελλάκη - Κοντού | ekriti.gr\nΟ σταυραετός του Ψηλορείτη. Της Εύας Καπελλάκη - Κοντού\n11:26 | 18/07/2018 newsroom ekriti.gr\nΟ νους μας ταξιδεύει και ακροβατεί στις ψηλές κορυφές ώσπου γέρνει για να ξαποστάσει σε μια μοναδική, εκεί που ακούει τον ήχο της βροντόλυρας του αορίτη, απόκοσμου μουσικού που σαν τον θωρείς νομίζεις ότι ζωντανεύουν τα πρόσωπα της π. Διαθήκης, τον ΨΑΡΑΝΤΩΝΗ.\nΟ μουσικός τούτος - η ζωντανή μουσική παράδοση του τόπου μας - θέλησε σ' αυτό το cd παρουσίασης να υποδυθεί τον ήρωα, τον αντρειωμένο "Ξωπατέρα". Η φωνή του σε καθηλώνει, θεωρείς ότι ζωντανεύει η ιστορία και είμαστε στον Πύργο του Ξωπατέρα το Φλεβάρη του 1828. Η βαθιά γεμάτη ένταση χροιά της φωνής του σε γεμίζει συναισθήματα πατριωτισμού και συγκίνησης λες και η ίδια η ιστορία σε καλεί ν' αφουγκραστείς...\nΔεν το 'χω 'γώ πως κίνησε ούλη η Τουρκιά για μένα...\nΕυπροσήγορος και μειλίχιος όντε τον συναντήσεις στο καφενεδάκι στο Ηράκλειο. Ανοίγει την ψυχή του και σε προσκαλεί να σε κεράσει με τη γνώση του αλλά και να σου προσφέρει ένα δώρο μουσικής, έτσι για να έχεις κάτι να αφουγκραστείς σαν κάτσεις στο δικό σου καφενεδάκι το προσωπικό και με τον καϊμακλίδικο κάνεις τους απολογισμούς σου.\nΌταν με δέος τον χαιρέτησα για την προσφορά του στον πολιτισμό, νοερά γονάτισα, εκείνος με κοίταξε με το απέραντο γαλάζιο βλέμμα του ίσια στα μάτια και μου 'πε:\nΜη φοβάσαι κοπελιά, ούλα θα γίνουν κατά πως πρέπει, ούλα θέλουν την ώρα ντους!\nΕίναι σαν το άκουσμα του "από μηχανής θεού" σε αρχαία τραγωδία. Είναι σαν το ηθικό δίδαγμα του Ευριπίδη: Μετά το πάθος, έρχεται το μάθος! Μετά τα τόσα δεινά έρχεται ο ήλιος, στην αρχή πίσω από τα σύννεφα και μετά ολοφάνερος. Μετά από ένα κατακλυσμό έρχεται το ουράνιο τόξο - σημάδι τρανό του σύμπαντος για τη συνέχεια. Δίνει σειρά στα όνειρα και φωτεινός ο δρόμος σου σε καλεί για την αέναη πορεία.\nΕύα Καπελλάκη - Κοντού [Εκπαιδευτικός και αρθρογράφος Lettere Classiche dell' Universita' degli studi di Napoli "Federico II".


Το σχέδιο ΣΥΡΙΖΑ για εθνική διακυβέρνηση και Πρόεδρο - Newpost.gr\nΠαρασκευή, 26 Δεκεμβρίου 2014, 19:00\nΤο σχέδιο ΣΥΡΙΖΑ για εθνική διακυβέρνηση και Πρόεδρο\nΔημοσίευση 26 Δεκεμβρίου 2014, 19:00\nΑνανεώθηκε 27 Δεκεμβρίου 2014, 03:17 Newsroom\nΤο δίλημμα για το αν θα ζητήσουν νέα παράταση μνημονίου διχάζει την Κουμουνδούρου. Τις σκέψεις για τη «διεύρυνση» αλλά και για τη διαπραγμάτευση με τους δανειστές, αποκαλύπτει η εφημερίδα «Επένδυση».\nΑποκαλύπτει, επίσης, πότε θα επισημοποιηθεί ο «γάμος» με τη ΔΗΜΑΡ.\nΕπίσης, στην εφημερίδα «Επένδυση»:\nΓερμανικές σκέψεις για «διπλό ευρώ». Ποιοι το υποστηρίζουν, ποιοι το προφητεύουν, ποιοι το φοβούνται. Μια πρώτη προσέγγιση για τις πιθανές συνέπειες για την Ελλάδα. Κωστής Χατζηδάκης: «Θα γίνουμε Βενεζουέλα ή κανονική ευρωπαϊκή χώρα;». Αρθρο του βουλευτή της Β’ Αθήνας, ενόψει του τρίτου γύρου της προεδρικής εκλογής\nΑρχίζει η μάχη της διαδοχής για Σαμαρά-Βενιζέλο. Εντονες διεργασίες στη γαλάζια παράταξη. Προβληματίζει η πιθανή «διχοτόμηση» του ΠαΣοΚ.\nΠροεκλογική αιχμή τα «αντικίνητρα» για το Μαξίμου. Πώς σκέφτεται το επιτελείο του πρωθυπουργού να κλείσει την εις βάρος του ψαλίδα με την αντιπολίτευση. Ανοίγματα με… αινίγματα. Σε τι στοχεύει η αλλαγή στάσης του Αμερικανού Προέδρου Μπαράκ Ομπάμα απέναντι σε Κούβα και Ιράν;\nAπόψεις και Θέσεις από τους Κώστα Λαπαβίτσα, Ανδρέα Ανδριανόπουλο, Νίκο Μπίστη, Θάνο Οικονομόπουλο, Γιώργο Κύρτσο, Φοίβο Καρζή, Γιώργο Προκοπάκη\nΜε δύο μέτρα και δύο σταθμά κρίνονται οι χώρες του Νότου. Οι Βρυξέλλες με «συνταγή» Βερολίνου εξάντλησαν την αυστηρότητά τους απέναντι στην Ελλάδα και τα άλλα κράτη της περιφέρειας, κάνουν όμως τα στραβά μάτια στην παραβίαση των δημοσιονομικών κανόνων από Γαλλία και Ιταλία.\nΕν μέσω… προεκλογικής περιόδου η εφορία συνεχίζει με αυξανόμενο ρυθμό κατασχέσεις λογαριασμών , θυρίδων και μετοχών που διαθέτουν οφειλέτες στις τράπεζες. Οι εφορίες εντός του Δεκεμβρίου έστελναν μέχρι και 5.000 ηλεκτρονικά κατασχετήρια ημερησίως στις τράπεζες. Εφιάλτης αποδείχθηκε το αμερικάνικο όνειρο για τον Αθανάσιο Λαβίδα της Lavirpharm. Οι πολιτικές γνωριμίες , οι «κόκκινοι» ισολογισμοί και οι πλουσιοπάροχες αμοιβές του Δ.Σ με τα μεγέθη σε ελεύθερη πτώση.\nΜαζί, 4 μεγάλες προσφορές! Στέλιος Καζαντζίδης - Καρδιά παραπονιάρα\nΜια ξεχωριστή προσφορά. Πρόκειται για μια σειρά 10 CD και ενός DVD –τιμή στον μεγαλύτερο λαϊκό τραγουδιστή, τον Στέλιο Καζαντζίδη.\nΑυτό το Σάββατο το 4ο cd ‘Καρδιά παραπονιάρα’’, από την μοναδική αυτή συλλογή με τις μεγαλύτερες επιτυχίες του Στέλιου Καζαντζίδη και με τίτλο «Η φωνή μου όλη».\nΤο καλύτερο επιχειρηματικό περιοδικό “Fortune”\nΔιαβάστε αφιέρωμα στις πιο ισχυρές Ελληνίδες στις επιχειρήσεις Στέλιος Ρόκκος Ο αγαπημένος τραγουδιστής Στέλιος Ρόκκος σε ένα από τα αγαπημένα του album\nΤα ωραιότερα γαλλικά slow\nΤο πρώτο cd με τα ωραιότερα γαλλικά slow κομμάτια


«Καφεδάκι να κεράσω; Κανένα παξιμαδάκι;»\nΑπό την Τόνια Πετροπούλου, 27/04/2015 @ 11:14\n«Καφεδάκι να κεράσω; Κανένα παξιμαδάκι;», ήταν τα λόγια του Στράτου των Monovine στο καθιστό κοινό της «κηδείας».\nΒλέπετε, την Πέμπτη είχαμε ραντεβού με την ψυχεδέλεια στο An. Όμως, πέρα απ' τους πενήντα «φίλους και συγγενείς» που πήγαν στην ώρα τους και δεν έφυγαν στην όψη του άδειου μαγαζιού, οι υπόλοιποι φαίνεται δεν πήραν το memo.\nΚαθίσαμε, λοιπόν, οι παρευρισκόμενοι στο πεζουλάκι, βολευτήκαμε και κάναμε υπομονή να ξεκινήσει το live. Μαυροντυμένοι εμείς, μαυροντυμένα και όλα τα μέλη των συγκροτημάτων, ούτε συνεννοημένοι για την περίσταση να ήμασταν...\nΣτις δέκα παρά, λοιπόν, το "Dirty Things" απ' το ομώνυμο EP τους, σηματοδότησε την έναρξη μια άψογης ερμηνείας, που έκανε ακόμα και το μικρόφωνο να «τα παίξει». Οι Cyanna Mercury, μια απ' τις καλύτερες μπάντες που έχουμε στο εγχώριο δυναμικό μας, εμφανίστηκαν τρομερά δεμένοι και δουλεμένοι. Ο Spyreas Sid, κυριευμένος από μια μυστική δύναμη, εντυπωσίασε τόσο με την χροιά του, όσο και με τις ικανότητές του στο ντέφι και στο τουμπερλέκι. Τα απόκοσμα και στοιχειωτικά φωνητικά του στο "Ode To The Absent Father" έδεναν απόλυτα με τον ηλεκτρικό ήχο, τα ανατολίτικα στοιχεία και την εναλλακτική πλευρά της υψηλού επιπέδου ψυχεδελικής rock τους.\nΠαρ' όλα αυτά, όσο φιλότιμη κι αν είναι η προσπάθεια της διασκευής του "The Four Horsemen", όταν το επίπεδο το έχουν σηκώσει οι Aphrodite's Child είναι σχεδόν ακατόρθωτο να το αγγίξουν «κοινοί θνητοί», με μόνο τον drummer τους να πλησιάζει. Χωρίς να πτοηθούν στιγμή, χάρισαν ένα θερμό ξεκίνημα, το οποίο, αν και δεν κατάφερε να σηκώσει το κοινό, σίγουρα έκανε τους πάντες να ανυπομονούν για το επερχόμενο άλμπουμ τους.\nSetlist: Dirty Things / The Lunatic / Ode To The Absent Father / The Four Horsemen / Nothing We Can Do / San Quentin / Horse Dark As Night.\nΣτη συνέχεια, ανέβηκαν στην σκηνή οι μονίμως αξιόπιστοι τόσο για τον εκρηκτικό ήχο τους, όσο για την χιουμοριστική διάθεσή τους, Monovine.\nΌση ώρα έπαιξαν το grunge a la Nirvana, με ψήγματα από Mudhoney και Green River, αλλά, με punk-ικο χαρακτήρα αμάλγαμα από τα δύο άλμπουμ τους, δεν μπορούσες να πάρεις τα μάτια σου απ' τον τραγουδιστή. Η φωνητική δεινότητά του συμπλήρωνε την κιθαριστική, με αφοπλιστικά δυναμική σκηνική ενέργεια. Όταν τύχαινε να ξεχαστείς, ίσως να έριχνες μια ματιά στον drummer ή στον awkward χορό του μπασίστα, αλλά γρήγορα τα επανέφερες πάνω στην αρχική τους θέση.\nSetlist: Telescope / Don't Make Noise / FBBM / Come Out / Devil's Kiss God's Lips / Oh Baby Death / Away / The One / Odd / Jesus Son / Morphine / Morning Song / Why Don't You Shoot Me In The Head.\nΒέβαια, όσο κι αν καταχειροκροτήθηκε η ξεσηκωτική επίδοσή των Monovine, το κοινό παρέμεινε καθιστό στη θεσούλα του... μέχρι που βγήκαν οι Sonic Jesus.\nΚαι αναρωτιέμαι εγώ «άραγε να είχαν έρθει μόνο για τους Sonic Jesus;». «Μήπως αισθάνθηκαν άσχημα που οι headliners της βραδιάς θα έπαιζαν μπροστά σε καθισμένο κοινό;». Και «τι να λέει για τον πολιτισμό μας ότι σηκώθηκαν για τους Ιταλούς αλλά όχι για τους Έλληνες;». Εντάξει, μπορεί και απλώς να πιάστηκαν να κάθονται τόση ώρα. Δύο και ώρες, μέχρι τις δώδεκα που βγήκαν οι Sonic Jesus, σε καθημερινή, δεν το λες και λίγο...\nΠολλοί είναι εκείνοι που εντυπωσιάστηκαν με τη κυκλοφορία του split single των Sonic Jesus με τους The Black Angels. Άλλοι, υποστηρίζουν ότι οι πρώτοι είναι επάξιοι ακόλουθοι των δεύτερων. Όμως, ας είμαστε ειλικρινείς. Οι The Black Angels δεν θα γίνουν ποτέ τόσο μονότονοι. Ούτε οι εκρήξεις θορύβου στον ήχο τους, τόσο αναμενόμενες.\nΟι Ιταλοί εξάντλησαν όλο το υλικό του EP τους και προχώρησαν στο πρόσφατο ντεμπούτο τους, "Neither Virtue Nor Anger", στα κομμάτια του οποίου φάνηκε πόσο δεμένοι και προβαρισμένοι ήταν. Στα "Underground" και "Monkey On My Back" τα υπνωτικά reverb φωνητικά ξεκλείδωναν την πόρτα της ψυχεδέλειας. Οι κιθάρες αλληλοσυμπληρώνονταν και μας διέταζαν να κουνηθούμε στον ρυθμό τους. Τα ντραμς μαζί με τα τύμπανα, κρατούσαν τσίλιες στην είσοδο απαγορεύοντάς μας να σταματήσουμε τον χορό και τα πολύχρωμα φώτα προσέδιδαν την shoegaze ζάλη των '70s στην ατμόσφαιρα. Ο πληκτράς ήταν απορροφημένος στον κόσμο του, ενώ, το ντέφι και οι μαράκες ιντρίγκαραν και έδεναν τον ήχο τους.\nΣτο "Reich" υπήρξε γυναικεία συμμετοχή, η οποία με το punk ύφος και τη σκοτεινή ενέργειά της, πρόσθεσε μια φρέσκια ανάσα στην performance του συγκροτήματος. Ώσπου, ξαφνικά, γύρω στη μία, τα μέλη της μπάντας άρχισαν να αφήνουν στο πάτωμα τα όργανά τους και να κατεβαίνουν με τη σειρά απ' την σκηνή, αφήνοντας μόνους τον drummer και τον τραγουδιστή. Ο τραγουδιστής λοιπόν, σταύρωσε τα χέρια κι έκατσε πάνω απ' τον drummer, επιβλέποντάς τον να σολάρει επί δύο λεπτά στο ίδιο τέμπο. Αφού, τελείωσε, έλαβε το συγχαρητήριο χτύπημα στην πλάτη και την άδεια να κατέβει και ο drummer απ' την σκηνή, συνέχισε ο θόρυβος, αυτή τη φορά όμως, ήταν μεταλλαγμένος. Σαν τον εκκωφαντικό θόρυβο μιας απογείωσης. Ευτυχώς, επέστρεψαν, πάλι διαδοχικά, τα μέλη για να μας καθησυχάσουν με μελωδικές κιθάρες, ήπια φωνητικά και το τελευταίο κομμάτι της βραδιάς, "Locomotive".\nΑν και για πρώτη φορά, οι Sonic Jesus τα πήγαν πολύ καλά, δεν κατάφεραν να ξεχωρίσουν παραπάνω απ' τα support σχήματα. Τουλάχιστον, κατάφεραν να μετατρέψουν την κηδεία σε πάρτι. Πάρτι μεν, βαρετό δε.\nSonic Jesus, Athens, Greece, 23/04/15\nMonovine, Athens, Greece, 23/04/15\nCyanna Mercury, Athens, Greece, 23/04/15


E F E N P R E S S - ΗΛΕΚΤΡΟΝΙΚΗ ΕΦΗΜΕΡΙΔΑ: Ο στρατιωτικός χαιρετισμός Μπάιντεν στον Ερντογάν και γιατί πρέπει να ανησυχεί η Αθήνα\nΟ στρατιωτικός χαιρετισμός Μπάιντεν στον Ερντογάν και γιατί πρέπει να ανησυχεί η Αθήνα\nΣύμφωνα με το Reuters ο Μπάιντεν θα προειδοποιήσει τον Ερντογάν να μη συνεχίσει τις ακρότητες αλλά «θα καλύψει και το ζήτημα της πώλησης F-16 στην Τουρκία». Η διαρροή αποδίδεται σε αμερικανό αξιωματούχο και μπορεί να ερμηνευθεί ως θετική προσέγγιση της Ουάσινγκτον στο τουρκικό αίτημα για πώληση 40 F-16 block 70 και τον εκσυγχρονισμό 80 F-16 στην έκδοση Viper. Το Κογκρέσο αντιδρά αλλά το επιχείρημα που θα χρησιμοποιηθεί από την διοίκηση Μπάιντεν το έχει πει και ο Ερντογάν και ο Τσαβούσογλου και ο Καλίν: «Αν δεν μας δώσετε ούτε F-16, τότε θα αγοράσουμε αεροσκάφη από τη Ρωσία».\nΜπορεί να φθάσει εκεί ο Ερντογάν; Το ίδιο ερώτημα είχε τεθεί όταν συζητούσε για τους S-400. Ως γνωστόν τους αγόρασε…\nΑν ο Μπάιντεν ανταποκριθεί στο αίτημα Ερντογάν τότε πολλά απ΄ όσα υπολόγιζε η Ελλάδα τους τελευταίους μήνες διαφοροποιούνται σημαντικά. Ναι η ΠΑ ισχυροποιείται με τα 24 Rafale, τα οποία τελικά θα αρχίσουν να έρχονται στην Ελλάδα από τον Φεβρουάριο του 2022. Ναι ο εκσυγχρονισμός ελληνικών F-16 σε έκδοση VIPER είναι σημαντικός αλλά θα αρχίσει να αποδίδει από το 2025, όταν η τουρκική αεροπορία θα έχει παραλάβει κάποια από τα F-16 block 70. Με λίγα λόγια η υπεροχή που επεδίωξε η Ελλάδα στον εναέριο χώρο μειώνεται δραστικά.\nΌταν η κυβέρνηση έσπευδε λες και την κυνηγούσαν να ανανεώσει την ελληνοαμερικανική αμυντική συμφωνία με χρονική διάρκεια τουλάχιστον 5 ετών, το τουρκικό αίτημα για τα F-16 ήταν γνωστό. Τι πιο λογικό η Ελλάδα να πήγαινε πίσω τις διαπραγματεύσεις; Η κυβέρνηση προτίμησε να τα δώσει όλα στους Αμερικανούς χωρίς να έχει εξασφαλίσει τίποτα, όπως αποδεικνύεται.\nΌλες αυτές τις ημέρες γίνεται ξανά λόγος για τον «απομονωμένο Ερντογάν» που όντως έχει μεγάλα προβλήματα να αντιμετωπίσει. Απομονωμένος πάντως δεν είναι. Στο περιθώριο της Συνόδου G 20 έχει ήδη δει την πρόεδρο της Ευρωπαϊκής Επιτροπής, Ούρσουλα φον ντερ Λάιεν, τον πρωθυπουργό της Ιταλίας Μάριο Ντράγκι και σήμερα βλέπει τον Μπάιντεν.


Ένας φτερωτός φίλος | Αγία Σοφία Blog\nΠαγκόσμια ημέρα της γης σήμερα και αποφασίσαμε να ασχοληθούμε, με έναν, όχι και τόσο συμπαθή, φτερωτό μας φίλο. Έναν απ΄ αυτούς που κατοικούν στον τόπο μας. Την κίσσα.\nΠαρόλο που δεν είναι και τόσο συμπαθής, τον σεβόμαστε, διερωτώμενοι, ποιός είναι ο λόγος άραγε, που η φύση όρισε να ζει κι αυτή ανάμεσα μας και να ομορφαίνει την πλάση με το πολύχρωμο φτέρωμά της, τα κλαψουρίσματά της και τις άλλες περίεργες κραυγές της;\nΗ φύση, που ως άνθρωποι την έχουμε πληγώσει τόσο πολύ και ανεπανόρθωτα.\nΑυτή όμως εξακολουθεί να είναι ζωντανή και μας στέλνει πολλά μηνύματα, όπως τα νιαουρίσματα της κίσσας, τα σφυρίγματα και τις άλλες μιμητικές κραυγές της.\nΕμείς αυτό που πρέπει να κάνουμε, είναι να λαμβάνουμε αυτά τα μηνύματα και να τα σεβόμαστε.\nΔίπλα από τον υπαίθριο χώρο εργασίας μας, πάνω σε μια ελιά, έχει τη φωλιά της μια Κίσσα. Η Κίσσα πρέπει να ξέρετε, ότι είναι ένα χρησιμότατο πουλί. Ο λόγος;\nΗ Κίσσα τρέφεται κυρίως με καρπούς και φρούτα. Έχει ιδιαίτερη αδυναμία στα βελανίδια. Βελανίδια, Αριάς, Δρυός, πουρναριού κ.α. Και επειδή θέλει να τα διατηρεί για πολύ καιρό ώστε να μην σαπίζουν, τα θάβει. Η Κίσσα μπορεί να μεταφέρει μέχρι και πέντε (5) βελανίδια ταυτόχρονα, με μια πτήση, για θάψιμο. Ένα (1) στο ράμφος και τα υπόλοιπα στον λαιμό (οισοφάγο) και στον πρόλοβο. Και για να μην της τα κλέψουν οι άλλες Κίσσες, πολλές φορές τα μεταφέρει και τα θάβει χιλιόμετρα μακριά. Συχνά όμως τα ξεχνάει και την επόμενη άνοιξη αυτά φυτρώνουν.\nΈτσι τα δάση, που στις μέρες μας αποψιλώνονται και καίγονται περισσότερο εύκολα από ποτέ, βρήκαν έναν τρομερό σύμμαχο που τα κάνει να εξαπλώνονται ταχύτατα.\nΈχει υπολογιστεί ότι μια και μόνο Κίσσα, θα μπορούσε «να φυτέψει» μέχρι και 3000 βελανίδια σε έναν μόνο μήνα.\nΔυστυχώς όμως ο άνθρωπος δεν της φέρεται και με τον καλύτερο τρόπο, επειδή τολμάει να τρώει και φρούτα, κυρίως σύκα, σταφύλια, αχλάδια, κεράσια κτλ.\nΑπό τις κυριότερες σκανδαλιές της, είναι το κλέψιμο, περίεργων αντικειμένων, κυρίως αυτών που της τραβούν την προσοχή.\nΣτη συλλογή της κίσσας μπορεί κανείς να συναντήσει πετρούλες, κομματάκια γυαλιού, κοσμήματα, νομίσματα και γενικώς ότι λάμπει, χωρίς να έχει σημασία για την κίσσα αν είναι χρυσός. Αρπάζει με το ράμφος της όσα θεωρεί «πολύτιμα» και τα μεταφέρει στη φωλιά της, ενώ στη συνέχεια ενστικτωδώς σπεύδει να τα κρύψει από τα αδιάκριτα βλέμματα.\nΘα πρέπει ακόμα να σημειώσουμε, ότι οι Kίσσες είναι μεγάλοι μίμοι και μπορούν εύκολα να μιμηθούν την φωνή ενός αρνιού, μιας γάτας, ή διαφόρων πουλιών. Γι αυτό δεν πρέπει ποτέ να μας παραξενεύουν ορισμένες περίεργες κραυγές που ακούμε κατά το διάβα μας στο δάσος.\nΈνα ευχάριστο λοιπόν καθημερινό μας θέαμα, μέσα στην όμορφη φύση, είναι η Κίσσα που κλωσάει. Είναι αφοσιωμένη σε αυτό που κάνει, μένει ακίνητη και λουφάζει όταν μας βλέπει.\nΑν και ανήκει στα κορακοειδή και δεν φημίζεται για την τέχνη της, κουβαλάει και πλέκει μικρά κλαδάκια για τη φωλιά της και στο εσωτερικό τα στρώνει με πολύ ψιλά και τρυφερά ριζίδια, ώστε να μπορέσει να αποθέσει με ασφάλεια τα αβγά της για να μεγαλώσουν αργότερα τα μικρά της.\nΠερισσότερες όμως και πιο σπαρταριστές πληροφορίες για την κίσσα, συλλέξαμε σε ένα κείμενο που εμπεριέχεται στο βιβλίο «Τα άγρια και τα ήμερα του βουνού και του κάμπου» του Ευρυτάνα Λογοτέχνη, Στέφανου Γρανίτσα (1880 – 1915)\nΑναφέρεται στο σκανδαλιάρικο και πανέξυπνο αυτό πουλί. Απολαύστε το:\n«Από τα καφενεία του χωριού λείπει αυτό το καλοκαίρι ένα ανυπόφορον βάσανο: Η Κίσσα.\nΜία την οποίαν είχεν ημερεύσει προ ετών κάποιος φοιτητής και ήκουεν εις το όνομα Λίζα, είχε καταντήσει πληγή των καφενείων και των σπιτιών. Άμα έβλεπε να παίζουν τα χαρτιά – εδώ δε η πρέφα αρχίζει από το πρωί και τελειώνει το βράδυ – η Λίζα θα άφηνε τις περιοδείες της ανά το σπίτι και θα εστρώνετο δίπλα εις την πρέφαν διά να κλέβη χαρτιά και κιμωλίαν.\nΙδιαιτέραν προτίμησιν έδειχνε στις φιγούρες και τα νίκελ. Επειδή όμως το είχεν αντιληφθή ότι την ανεκάλυψαν ως κλέπτριαν, εφρόντιζε να κλωτσά τα χαρτιά και να τα ρίχνη κάτω από τα τραπέζια, άμα ήνοιγε καμμία φιλονικία ζωηρά μεταξύ των παιζόντων, διότι τότε ήτο βεβαία ότι δεν την παρακολουθούσαν.\nΌταν κάποτε ανεκαλύψαμεν την κρυψώνα της, εγίναμεν κύριοι δύο περίπου δραχμών εις νίκελ, δύο πακέτων καπνού, μιας τράπουλας από φιγούρες, μιας χαλκομανίας και αφθόνου «πέτρου», είδος λαζανιών τα οποία φκιάνουν με αυγά, γάλα και βούτυρον.\nΕγνώριζε σχεδόν όλους τους τακτικούς πελάτας των τριών – τεσσάρων καφενείων του χωριού μας. Εγνώριζεν ωσαύτως τον χασάπην, ο οποίος την εφιλοδώρη κάποτε ολίγο πλεμόνι και τον οποίον άμα δεν έσφαζε τον έπαιρνε από κοντά. Εκείνος την έδιωχνε και της έλεγεν:\n-Ε! καλά τώρα φεύγα!… Μου ’ δωκες την παραγγελία, να σου κρατήσω κρέας άμα σφάξω…\nΆμα έβγαινε στο χωριό από τα χωράφια του ένας γέρος με μεγάλο κόκκινο κομπολόγι, τον υπεδέχετο και τον συνόδευε στο καφενείο. Ήταν μεγάλη χαρά της ν’ ακούη το παίξιμο του κομπολογιού.\nΏρες ολόκληρες εκάθητο δίπλα του για να χαίρεται το κομπολόγι. Κάποτε είπαμε του γέρου και άφησε σ’ ένα κάθισμα το κομπολόγι του. Η Λίζα εκοίταξεν όλους και άμα είδε πως κανείς δεν την παρακολουθεί, έσυρε το κομπολόγι κρυφά – κρυφά και το ετρύπωσε κάτω από τον μπεζαχτάν του καφετζή. Έπειτα έφυγε, ίσως για να μην αποδοθή εις αυτήν η κλοπή.\nΑλλ’ όταν επέστρεψε και δεν ευρήκεν εκεί τα κομπολόγι, έβαλε κάτι κραυγάς, ως να επέπληττεν ημάς τους άλλους διότι την εκλέψαμεν. Επί τέλους ο γέρος ήρχισε να παίζη πάλι το κομπολόγι του και τότε η Λίζα ησύχασε, σκεφθείσα ίσως ότι το επήρε εκείνος εις τον οποίον ανήκε το κλοπιμαίον.\nΔιά τους χωρικούς είναι μεγάλη πληγή, διότι ρημάζει τα καλαμπόκια και τα σταφύλια.\nΗ Λίζα ευρήκε οικτρόν θάνατον μέσα εις καλαμπόκι από ένα γέρον, ο οποίος δεν την διέκρινεν ότι ήτο η ήμερη Κίσσα, με όλα τα λοφία και τα βροντζαλίδια, με τα οποία την είχαμε στολισμένην.\nΕυτυχώς εσχάτως ανεκαλύφθη και το φόβητρον της Κίσσας από τους χωρικούς.\nΑπηυθύνθησαν στην πολλήν εξυπνάδα της διά να την φοβίσουν και να μην πατά στα καλαμπόκια. Περιτριγυρίζουν το χωράφι με μίαν χονδρήν κλωστήν και η Κίσσα, η οποία δεν φοβείται τίποτε άλλο, άμα βλέπει τα ακίνδυνα αυτά ράμματα, επάνω από τα οποία διέρχονται ανύποπτα τα άλλα πουλιά, αυτή υποπτεύεται ότι κάποια μεγάλη παγίς είναι στημένη και φεύγει.\n-Α, εδώ είναι δάκτυλος! Όλα κι όλα, έμενα δεν με γελάτε!…\nΜήπως, αγαπητέ Ζαχαρία, δεν είναι ελληνικωτάτη και αυτή η ευφυία της, η οποία την βάζει να υποπτεύεται δακτύλους διά να μένη θεονήστικη;»\n← Πάσχα το … διαφορετικόν !


Πρώτη καταχώρηση: Πέμπτη, 17 Ιουνίου 2021, 09:28\nΣτη Γκούγκου Μπάτα - Ρο έχουν προταθεί αρκετοί ρόλοι σε ταινίες με υπερήρωες. Η ηθοποιός υποδύεται τώρα τη Ράβονα Ρενσλέιερ στη σειρά του Disney +, στην οποία πρωταγωνιστεί ο φίλος της από τη Δραματική Σχολή, Τομ Χίντλστον ως «Loki».\nΣε συνέντευξή της στο περιοδικό Porter η ηθοποιός αναφέρει ότι έπαιρνε αποστάσεις από ρόλους υπερηρωίδων στο παρελθόν: «Υπήρξαν κάποιοι ρόλοι, για τους οποίους έχω περάσει από ακρόαση και με απέρριψαν. Και έναν ή δύο ρόλους τους απέρριψα εγώ. Μερικές φορές ο ρόλος ήταν τόσο κρυφός και αποφάσιζα να μην υπογράψω κάτι που δεν ξέρω τι είναι. Μερικές φορές, δεν ήμουν σίγουρη ότι ο χαρακτήρας θα είχε αρκετά επίπεδα».\n«Μερικές φορές, ο τόνος του ρόλου δεν μου άρεσε: το πώς απεικόνιζε τη βία, το πώς εκπροσωπούνταν οι γυναίκες. Αυτά τα πράγματα είναι σημαντικά για μένα» σημειώνει.\nΗ ηθοποιός αναφέρει ότι ακολουθεί κυρίως το ένστικτό της. «Έκανα επιλογές που ο ατζέντης μου μπορεί να έλεγε: “Ω! Αλλά πρέπει να το κάνεις”». «Για μένα, δεν υπάρχει τιμή στην ελευθερία ή στο πνεύμα».\n«Δεν θέλω να κάνω κάτι για χρόνια που θα με καταρρακώσει σε πνευματικό επίπεδο, κάτι το οποίο δεν πιστεύω. Μερικές φορές πρέπει να κάνεις ένα άλμα πίστης και να ακολουθήσεις το ένστικτό σου. Και αν το ένστικτό σου λέει, «αισθάνομαι παγιδευμένος», πρέπει να το ακούσεις - αλλιώς ζεις με τις συνέπειες. Τότε οι άνθρωποι γίνονται κυνικοί».\nΤελευταία ενημέρωση: Πέμπτη, 17 Ιουνίου 2021, 09:28\nΓκούγκου Μπάτα – Ρο\nΠοδηλασία ανδρών: «Χρυσός» ο Κίμαν στο BMX\nΙστιοπλοΐα (470 γυναικών): Στη 17η θέση της γενικής κατάταξης οι Τσουλφά και Σπανάκη


ΑΣΤΡΑ | Ποιο ζώδιο σε απεχθάνεται;\nΕμφύλιος πόλεμος: Astrology edition. Επειδή μερικά ζώδια δεν αντέχουν ούτε να βλέπουν το ένα το άλλο.\nΞέρουμε ότι ορισμένα ζώδια δεν τα πάνε καλά. Δεν μπορούν να συμβιώσουν—ούτε ερωτικά, ούτε φιλικά, ούτε τίποτα. Και ήρθε η ώρα να ψαχουλέψουμε λίγο περισσότερο αυτές τις έχθρες, για να ξέρουμε να… φυλαγόμαστε.\nΣημαντική σημείωση: Το γεγονός ότι εσείς, ο αναγνώστης, που ανήκετε στο α ζώδιο, έχετε σημαντικό άτομο στην ζωή σας που ανήκει στο β ζώδιο, που λίγο πιο κάτω μπορεί να πούμε ότι μισιέστε είναι κάτι όμορφο. Η αστρολογία δεν είναι επιστήμη. Δεν αναλαμβάνουμε την ευθύνη.\nΚριέ, όλοι σ’ αγαπάνε γιατί είσαι χαρούμενο και δραστήριο άτομο. Όλοι, εκτός από τους Σκορπιούς. Οι Σκορπιοί, αν δεν σε μισούν, στην καλύτερη να θέλουν να κάνουν θυμωμένο σεξ μαζί σου.\nΟι Ταύροι δεν τα πάνε καθόλου καλά με τους Κριούς. Είναι και οι δύο πολύ ανεξάρτητα ζώδια, και ιδιαίτερα ανταγωνιστικά. Και, όχι, δύσκολο να συνεργαστούν.\nΟι Δίδυμοι έχουν πολλούς εχθρούς. Είναι φυσιολογικό, όταν θες να τα πηγαίνεις καλά με όλους, θα γίνει η μ*λακία. Αλλά περισσότερο απ’ όλους, αυτοί που πραγματικά δεν αντέχουν την χαρισματική προσωπικότητα των Διδύμων είναι οι δύσπιστοι Παρθένοι.\nΣυγγνώμη σε όλους τους Καρκίνους που έχουν έναν Ζυγό στην ζωή τους. Δεν πρόκειται ποτέ να τα βρουν και να συμφωνήσουν με κάτι, απλά και μόνο επειδή οι προσωπικότητές τους είναι διαμετρικά αντίθετες. Βέβαια, επειδή μιλάμε για Καρκίνους και Ζυγούς, αυτό δεν πρόκειται ποτέ να εξελιχθεί σε κάτι παραπάνω από μερικές κακιασμένες ματιές.\nΟ Λέων ξέρει να κάνει τους ανθρώπους να κρέμονται από τα χείλη του. Εκτός από τους Ιχθείς, που φρικάρουν λιγάκι με την φασαρία που ακολουθεί τα λιοντάρια, και προτιμούν πιο ήρεμες καταστάσεις.\nΟι Παρθένοι θα μπορούσαν να έχουν εκνευρίσει οποιονδήποτε τους δει να παθαίνουν κρίση άγχους επειδή πιστεύουν ότι όλος ο κόσμος είναι μια δεξαμενή τοξικών μικροβίων που προκαλούν ακαριαίο θάνατο. Αλλά συνήθως τους το συγχωρούμε, επειδή όλοι έχουμε τις ιδιαιτερότητές μας. Εκτός κι αν είσαι Λέων, που δεν αντέχει την ψυχρή λογική.\nΖυγοί, προσέξτε τους Ταύρους. Δεν σας εμπιστεύονται, και δεν είναι και τόσο πρόθυμοι να δοκιμάσουν να σας εμπιστευτούν. Κι επειδή μιλάμε για Ταύρους, ίσως δεν έχει και νόημα να προσπαθήσετε να τους μεταπείσετε. Αρκεστείτε στο να αναγνωρίζετε ευγενικά (και μονολεκτικά) ο ένας την παρουσία του άλλου.\nΟ χειρότερος εχθρός του Σκορπιού; Ο ίδιος του ο εαυτός. Κανείς δεν πρόκειται να τον κρίνει και να τον αμφισβητήσει περισσότερο απ’ ό,τι εκείνος.\nΤο πιο ανεξάρτητο και ελεύθερο ζώδιο έχει – προφανώς – τον πιο μαζεμένο και σχεσάκια εχθρό: Οι Καρκίνοι δεν θέλουν να κάνουν παρέα με τα τρελά παιδιά του ζωδιακού κύκλου.\nΟ χειρότερος εφιάλτης ενός Αιγόκερου είναι η ακαταστασία, η έλλειψη οργάνωσης, και η φλυαρία. Άρα καλύτερα να μείνουν μακριά από τους Διδύμους.\nΆλλο ένα ζώδιο του αέρα που απεχθάνονται οι Ταύροι. Και είναι κάπως λογικό. Δεν έχουν ούτε ένα κοινό στοιχείο για να ταιριάξουν.\nΟι Ιχθείς είναι άτομα εσωστρεφή, ήσυχα, που χρειάζονται αρκετό χρόνο με τον εαυτό τους. Με λίγα λόγια, είναι τα χειρότερα άτομα για να κάνουν παρέα με έναν Κριό.\nΣημάδια ότι σε έχει ερωτευτεί, βάσει του ζωδίου του\nΠώς μαλώνουν τα ζώδια; Συμβουλές φλερτ για κάθε ζώδιο! Σημάδια ότι σε έχει ερωτευτεί, βάσει του ζωδίου του Τα ζώδια που νοιάζονται μόνο για σεξ\nΤι ξενερώνει κάθε ζώδιο στο κρεβάτι Τι πρέπει να αγαπήσουν στον εαυτό τους τα ζώδια; Τι θα φέρει το υπόλοιπο 2017 για τα ζώδια; Τι είδους γκόμενος είναι, βάσει του ζωδίου του


Κοινωνικό τιμολόγιο ΔΕΗ 2019: Θα υπάρξει παράταση Κοινωνικό τιμολόγιο ΔΕΗ 2019: Θα υπάρξει παράταση Ειδήσεις, Νέα και Επικαιρότητα από την Εύβοια, την Βοιωτία και την Φθιώτιδα | Evianews\nΤο κοινωνικό τιμολόγιο της ΔΕΗ είναι μία βοήθεια για τα ευπαθή νοικοκυριά.\nΜάλιστα κάθε χρόνο γίνονται online οι αιτήσεις οι οποίες γίνονται με βάση τα εισοδήματα. Η επίσημη πλατφόρμα για αιτήσεις για το Κοινωνικό Οικιακό Τιμολόγιο είναι αυτή (https://www.idika.gr/kot/).  Μόνο online γίνονται οι αιτήσεις για να ενταχθείς και φέτος στο κοινωνικό τιμολόγιο της ΔΕΗ που είναι μία ανάσα για χιλιάδες καταναλωτές.\nΠολλοί αναγνώστες μας ρωτούν πότε θα ξεκινήσουν οι αιτήσεις. Οι δικαιούχοι του ΚΟΤ θα πρέπει να υποβάλουν αίτηση ένταξης στο ΚΟΤ κάθε χρόνο και κάθε φορά εντός (1) μηνός από τη λήξη της προθεσμίας υποβολής των δηλώσεων φόρου εισοδήματος. Για την ένταξη στο Κοινωνικό τιμολόγιο ΔΕΗ και στην πρώτη κατηγορία απαιτείται εγκεκριμένη αίτηση ΚΕΑ (κοινωνικό εισόδημα αλληλεγγύης) που έχει εγκριθεί το τελευταίο δίμηνο - μια διαδικασία που μπορεί να γίνει και ηλεκτρονικά από το σπίτι.\nΜεχρι πότε είναι η παράταση;


Προγνωστικά στοιχήματος για τον αγώνα Ολυμπιακός εναντίον ΑΠΟΕΛ – The Bet School\nHome / TheBetSchool / Προγνωστικά στοιχήματος για τον αγώνα Ολυμπιακός εναντίον ΑΠΟΕΛ\nΠρογνωστικά στοιχήματος για τον αγώνα Ολυμπιακός εναντίον ΑΠΟΕΛ\nΣτις 29 Σεπτεμβρίου του 2016 στις 10:05 μ.μ. στον επόμενο αγώνα του δεύτερου γύρο της φάσης των ομίλων του Γιουρόπα Λιγκ στο γήπεδο «Καραϊσκάκη» ο Ολυμπιακός θα παίξει εναντίον της ΑΠΟΕΛ.\nΟ πιο διάσημος σύλλογος στην Ελλάδα ο Ολυμπιακός την περασμένη σεζόν κέρδισε τον επόμενο 43ο τίτλο της χώρας. Ο Ολυμπιακός εδώ και πολλά χρόνια δεσπόζει στην Super League Ελλάδας, και μέχρι στιγμής καμία από τις ομάδες δεν κατάφερε να φθάσει στο επίπεδο των “ερυθρόλευκων”. Στη νέα σεζόν η ενδεκάδα του Paulo Bento ξεκίνησε με δύο νίκες επί της Βέροιας 6:1 και Ηρακλή 1:2, ενώ στο ακραίο γύρο ξαφνικά έχασε από τη μέτρια Λάρισα 1:0. Στον 1ο γύρο της φάσης των ομίλων του Γιουρόπα Λιγκ ο Ολυμπιακός πήγε επίσκεψη στη Young Boys. Ο αγώνας ήταν αρκετά ίσος, όπου δεν παρατηρήθηκε σαφές πλεονέκτημα από καμία από τις ομάδες. Ωστόσο, το γκολ του Καμπιάσο στο 42ο λεπτό επέτρεψε στον Ολυμπιακό να πάρει την πρώτη του νίκη στον όμιλο Β.\nΜε τη σειρά του ο πιο διάσημος σύλλογος της Κύπρου η ΑΠΟΕΛ, που πριν από λίγο καιρό έγινε πρωταθλητής για 25η φορά στην ιστορία της, είχε αρκετά καλό ξεκίνημα στη νέα σεζόν. Τέσσερις νίκες και μία ισοπαλία, με συνολικό σκορ 12:0, έχουν σημειωθεί στους πρώτους πέντε γύρους στην πρώτη Ντιβιζιόν της Κύπρου. Όσο για τον αγώνα του πρώτου γύρου στον όμιλο Β, η ΑΠΟΕΛ εντός έδρας της έπαιξε εναντίον της Αστανά. Οι γηπεδούχοι προβλέψιμα πήραν το προβάδισμα και προσπαθούσαν να ελέγχουν την μπάλα. Παρά το γεγονός ότι η Αστανά πρώτη πήρε το προβάδισμα στο σκορ, ο Vinicius και de Kampaё έχουν φέρει στους Κύπριους την επάξια νίκη στον αγώνα.\nΟ Ολυμπιακός και η ΑΠΟΕΛ μέχρι σήμερα δεν έχουν συναντηθεί μεταξύ τους ακόμη. Στον τελευταίο αγώνα του πρωταθλήματος ο Ολυμπιακός δεν έβγαλε την ισχυρότερη σύνθεση, και το πλήρωσε με την πρώτη ήττα στη σεζόν. Παρά το εκφραστικό παιχνίδι, όσο στην επίθεση τόσο και στην άμυνα, το επίπεδο της ΑΠΟΕΛ, κατά τη γνώμη μου, είναι χαμηλότερο από του Ολυμπιακού, ο οποίος πιθανότατα θα κερδίσει στην τάξη. Πρόβλεψη: νίκη 1.\n← Previous Story Προγνωστικά στοιχήματος για τον αγώνα Μάντσεστερ Γιουνάιτεντ εναντίον Ζόρια Λουχάνσκ\nNext Story → Προγνωστικά στοιχήματος για τον αγώνα Φενέρμπαχτσε εναντίον Φέγενορντ


Ο Κονσεϊσάο θέλει τον Σεμέδο! | Lamia Sports\nΑρχική>Ποδόσφαιρο>Ο Κονσεϊσάο θέλει τον Σεμέδο!\nΟ Κονσεϊσάο θέλει τον Σεμέδο!\nΓια δεύτερο καλοκαίρι το όνομα του Ρούμπεν Σεμέδο καλά κρατεί στην Πορτογαλία! Πέρσι το καλοκαίρι, αλλά και τον Ιανουάριο, η Μπενφίκα είχε ενδιαφερθεί επίσημα για την απόκτηση του αμυντικού του Ολυμπιακού.\nLamiaSports Team9 Ιουνίου, 2021\nΗ πρόταση όμως που έγινε δεν ικανοποίησε τους «ερυθρόλευκους» και δεν υπήρξε καμία εξέλιξη. Το όνομα όμως του Σεμέδο παίζει ξανά για επιστροφή του στην Πορτογαλία. Όπως πέρσι έτσι και τώρα εμφανίζεται η Πόρτο ως ενδιαφερόμενη για την απόκτησή του.\nΜάλιστα η εφημερίδα της Πορτογαλίας «A Bola», σε ρεπορτάζ της αναφέρει πως ο προπονητής της Πόρτο, Σέρτζιο Κονσεϊσάο, είναι αυτός ο οποίος θέλει αρκετά τον Σεμέδο στην ομάδα του!\nΤο δημοσίευμα αναφέρει επιπλέον πως ο Ολυμπιακός πέρσι είχε ζητήσει 15 εκατομμύρια ευρώ από την Μπενφίκα και εκτίμηση των Πορτογάλων είναι πως ίσως τώρα να έχει ρίξει τις απαιτήσεις του.


Στην Κίνα η παραγωγή μοντέλων Lotus - lotus\nΔιαβάστηκε από 1461 αναγνώστες - Ημερομηνία δημοσίευσης: 18/1/2019\nΟλοκαίνουριες εγκαταστάσεις αξίας 1,3 δις δολαρίων θα εγκαινιάσει η Geely για να καλύψει την παραγωγή των νέων μοντέλων της Lotus. Διαβάστε τι μαθαίνουμε.\nΈνα νέο εργοστάσιο στο οποίο επενδύθηκαν 1,3 δις δολάρια άνοιξε η Geely στο Wuhan της Κίνας με τις πρώτες πληροφορίες να κάνουν λόγο πως σχεδιάζει να κατασκευάσει εκεί ένα ή περισσότερα μοντέλα Lotus.\nAυτό είναι κάτι που έγινε γνωστό μέσα από ειδησεογραφικό πρακτορείο Reuters από δημοσίευμα του που αναφέρει πως η Geely βρίσκεται ήδη σε διαδικασία εύρεσης καταρτισμένου προσωπικού για τις διοικητικές θέσεις του εργοστασίου. Η ίδια η εταιρεία ενημερώνει πως: «περισσότερες πληροφορίες θα γίνουν γνωστές το επόμενο χρονικό διάστημα», πάντως έχει ήδη γνωστοποιηθεί ότι η μέγιστη παραγωγική ικανότητα των νέων εγκαταστάσεων ορίζεται στα 150.000 αυτοκίνητα.\nΗ Lotus αυτή την στιγμή κατασκευάζει τα αυτοκίνητά της το Norfolk της Αγγλίας που έχει λάβει και αυτό επενδύσεις αξίας 1,9 δις δολαρίων από την Geely. Οι αναφορές κάνουν λόγο πως στην Κίνα θα κατασκευάζεται το επερχόμενο SUV της μάρκας ενώ τα υπόλοιπα μοντέλα θα συνεχίσουν να συναρμολογούνται από βρετανικό «χέρι».\nΦυσικά, δεν έχει γίνει γνωστό αν το κινεζικό εργοστάσιο θα αναλάβει μόνο την κατασκευή Lotus αυτοκινήτων, αν λάβουμε υπόψη μας όμως τις αναφορές που θέλουν την Geely να επεκτείνει σημαντικά την γκάμα μοντέλων της Lotus, οι εγκαταστάσεις στο Wuhan ίσως είναι όντως αυτές που θα καλύψουν την παραγωγή των επερχόμενων νέων μοντέλων.


Αλέξης Τσίπρας: Ο ΣΥΡΙΖΑ των 172.000 μελών θα είναι πρώτο κόμμα στις επόμενες εκλογές – netakias\n«Ο ΣΥΡΙΖΑ-ΠΣ είναι πια ένα άλλο κόμμα. Με 172.000 εγγεγραμμένα μέλη στην Ελλάδα και στο εξωτερικό, είναι πλέον ένα κόμμα μαζικό, λαϊκό, νεανικό, σύγχρονο και ριζοσπαστικό, μα πάνω από όλα κόμμα των μελών του. Ο κορμός της μεγάλης προοδευτικής παράταξης της πατρίδας μας» τόνισε ο Αλέξης Τσίπρας και πρόσθεσε ότι πλέον ο ΣΥΡΙΖΑ εγινε το «μαζικότερο κόμμα της Αριστεράς στην Ευρώπη» και «αυτό μετατρέπει την ελπίδα σε ισχυρή δύναμη αλλαγής».\nΑκόμη ευχαρίστησε τους πάνω από τρεις χιλιάδες εθελοντές στις εφορευτικές επιτροπές καθώς επίσης και τον πρόεδρο της Κεντρικής Εφορευτικής Επιτροπής Ηλία Νικολακόπουλο και τον Γραμματέα του κόμματος Δημήτρη Τζανακόπουλο, «για την άψογη, διαφανή και αδιάβλητη διαδικασία».\nΤέλος, ο Αλ. Τσίπρας υπενθύμισε ότι «ο ΣΥΡΙΖΑ ΠΣ των 30.000 μελών κέρδισε τρεις εκλογικές αναμετρήσεις. Ο ΣΥΡΙΖΑ των 172.000 μελών θα είναι πρώτο κόμμα και με διαφορά στις επόμενες εκλογές, όποτε κι αν στήσει κάλπες ο κος Μητσοτάκης. Αυτή είναι η δέσμευση της νέας συλλογικής μας ηγεσίας. Αυτή είναι η προσωπική μου δέσμευση».\nΕπόμενη F-35: Η… νέα επικοινωνιακή μπαρούφα του Κυριάκου Μητσοτάκη με απλά λόγια\n16 Μαΐου 2022 στο 09:27


Κορωνοϊός: 907 νέα κρούσματα στην Ελλάδα - 30 νεκροί - 497 διασωληνωμένοι | Pronews\n30/05/2021 - 17:36 | Τελευταία ενημέρωση: 30/05/2021 - 17:45\nΚορωνοϊός: 907 νέα κρούσματα στην Ελλάδα - 30 νεκροί - 497 διασωληνωμένοι\nO ΕΟΔΥ ανακοίνωσε σήμερα 907 νέα κρούσματα του κορωνοϊού στην Ελλάδα.\nΤα νέα εργαστηριακά επιβεβαιωμένα κρούσματα της νόσου που καταγράφηκαν τις τελευταίες 24 ώρες είναι 907, εκ των οποίων 5 εντοπίστηκαν κατόπιν ελέγχων στις πύλες εισόδου της χώρας. Ο συνολικός αριθμός των κρουσμάτων ανέρχεται σε 401.301 (ημερήσια μεταβολή +0.2%), εκ των οποίων 51.2% άνδρες. Με βάση τα επιβεβαιωμένα κρούσματα των τελευταίων 7 ημερών, 28 θεωρούνται σχετιζόμενα με ταξίδι από το εξωτερικό και 2.175 είναι σχετιζόμενα με ήδη γνωστό κρούσμα.\nΟ αριθμός των ασθενών που νοσηλεύονται διασωληνωμένοι είναι 497 (60.0% άνδρες). Η διάμεση ηλικία τους είναι 67 έτη. To 86.5% έχει υποκείμενο νόσημα ή/και ηλικία 70 ετών και άνω. Από την αρχή της πανδημίας έχουν εξέλθει από τις ΜΕΘ 2.420 ασθενείς. Οι εισαγωγές νέων ασθενών Covid-19 στα νοσοκομεία της επικράτειας είναι 198 (ημερήσια μεταβολή -2.46%). Ο μέσος όρος εισαγωγών του επταημέρου είναι 213 ασθενείς.Η διάμεση ηλικία των κρουσμάτων είναι 44 έτη (εύρος 0.2 έως 106 έτη), ενώ η διάμεση ηλικία των θανόντων είναι 78 έτη (εύρος 0.2 έως 106 έτη).\nΚατανομή ανακοινωθέντων εγχώριων κρουσμάτων: Από το σύνολο των 907 νέων κρουσμάτων του νέου ιού στη χώρα 7 είναι εισαγόμενα εκ των οποίων 5 εντοπίστηκαν κατόπιν ελέγχων στις πύλες εισόδου της χώρας. Η κατανομή των 900 νέων εγχώριων κρουσμάτων ανά Περιφερειακή Ενότητα παρουσιάζεται στον κατωτέρω πίνακα.


Ε. Παπουτσάκης: “το βιβλίο δεν φταίει σε τίποτα” (Βιβλιοπωλείο Αναλόγιο) | ΠΕΡΙΟΔΙΚΟ Ο ΑΝΑΓΝΩΣΤΗΣ ΓΙΑ ΤΟ ΒΙΒΛΙΟ ΚΑΙ ΤΙΣ ΤΕΧΝΕΣ\nΑΡΧΙΚΗ ΑΓΟΡΑ ΒΙΒΛΙΟΠΩΛΕΙΑ Ε. Παπουτσάκης: “το βιβλίο δεν φταίει σε τίποτα” (Βιβλιοπωλείο Αναλόγιο)\nΕπόμενος σταθμός της περιήγησής μας στα βιβλιοπωλεία της Ελλάδας που με τον τρόπο τους αποτέλεσαν και αποτελούν φορείς πολιτισμού, προωθώντας το καλό βιβλίο και συμβάλλοντας στη δημιουργία αναγνωστών, το Ηράκλειο Κρήτης. Στο κέντρο της πόλης, σ’ ένα υπόγειο της πλατείας Δασκαλογιάννη, λειτουργεί από το 1994 το Αναλόγιο. Ο ιδιοκτήτης του, Ε. Παπουτσάκης, είναι ένας άνθρωπος που αγαπά και σχετίζεται με το βιβλίο από τα νεανικά του χρόνια: έχοντας δουλέψει στο παρελθόν σε μεγάλο βιβλιοπωλείο του Ηρακλείου, απέκτησε πολύτιμη εμπειρία μέσα από την οποία διαμόρφωσε τη θέση του για το πώς θα ήταν ένα σύγχρονο – για εκείνα τα χρόνια – βιβλιοπωλείο. Ο άνετος και φιλόξενος χώρος που επέλεξε ευνοεί την πραγματοποίηση των ποικίλων εκδηλώσεων που διοργανώνει μα και τις συνευρέσεις και ανταλλαγές απόψεων των βιβλιόφιλων.\nΠώς ξεκίνησε η ιδέα του βιβλιοπωλείου; Υπήρχαν τότε πολλά βιβλιοπωλεία στο Ηράκλειο; Σήμερα πόσα είναι;\nΗ ενασχόληση μου με το βιβλίο άρχισε από τα φοιτητικά μου χρόνια, εννοείται σαν αναγνώστης, σαν επισκέπτης βιβλιοπωλείων και εκθέσεων –ακόμα κι αν δεν ήθελα ν’ αγοράσω- σαν συλλέκτης καταλόγων και σελιδοδεικτών. Τότε δεν φανταζόμουν πως θα βρεθώ μπλεγμένος επαγγελματικά στο χώρο του βιβλίου. Όταν όμως βρέθηκα να εργάζομαι σε μεγάλο βιβλιοπωλείο του Ηρακλείου σταμάτησα κάθε άλλο σχέδιο για το μέλλον. Τον Αύγουστο του 1994 ξεκινήσαμε το Αναλόγιο έχοντας πλήρη επίγνωση των δυσκολιών, του ρίσκου, αλλά και μια ικανοποιητική γνώση του χώρου. Υπήρχαν πολλά βιβλιοπωλεία στην πόλη και μάλιστα κάποια είχαν σημαντική ιστορία, ωστόσο πιστεύω πως η παρουσία μας υπήρξε διακριτή και μάλλον χρήσιμη. Δύο σημαντικά στοιχεία για εκείνη την εποχή: το πρώτο ήταν πως το Ηράκλειο αποτελούσε για πολλά χρόνια την πιο προχωρημένη αγορά βιβλίου της περιφέρειας, σε σχέση με τον πληθυσμό του. Διαπιστώσαμε πως ένα μεγάλο κομμάτι των βιβλιόφιλων, ακόμη και σήμερα, δεν προσκολλάται σε ένα βιβλιοπωλείο, αλλά περιδιαβάζει όλα τα βιβλιοπωλεία. Το δεύτερο σημαντικό στοιχείο ήταν πως δεν υπήρχε τότε βιβλιοπωλείο που να ανήκει σε αλυσίδα. Αντίθετα, σήμερα η αγορά έχει αλλάξει αρκετά στην πόλη –όχι μόνο στο χώρο μας- αφού τον τόνο δίνουν οι αλυσίδες.\nΠοιο είναι το κοινό του βιβλιοπωλείου; Παρατηρείτε διαφοροποιήσεις σε σχέση με παλιότερα; (ποσοτικές, ηλικιακές κλπ.)\nΤο Αναλόγιο είναι αμιγές βιβλιοπωλείο. Δεν έχει χαρτικά, δεν έχει gadgets, δεν έχει ξενόγλωσσα και τα τελευταία δέκα χρόνια δεν έχει ούτε βοηθήματα. Αυτή υπήρξε μια τολμηρή επιλογή που δεν μας κλόνισε, αντίθετα δικαιώθηκε στην πορεία. Στηριχθήκαμε από την αρχή σε ένα κοινό με σχετικά χαμηλό μέσο όρο ηλικίας. Υπήρχε έντονο το νεανικό στοιχείο, κυρίως φοιτητές και νέοι εκπαιδευτικοί. Άλλωστε, η πόλη διαθέτει ένα πολύ σοβαρό Πανεπιστήμιο, ΤΕΙ, ένα διεθνούς φήμης Ερευνητικό Ίδρυμα, μια κοσμαγαπημένη, αξιοζήλευτη, αλλά τα τελευταία χρόνια περιφρονημένη από την Δημοτική Αρχή Βιβλιοθήκη –τη Βικελαία- διαθέτει Ιστορικό μουσείο και πλούσιο Αρχαιολογικό μουσείο, διαθέτει δύο μεγάλα νοσοκομεία, το ένα Πανεπιστημιακό. Άρα, ο επιστημονικός κόσμος της πόλης μπορούσε να συντηρήσει όλα τα βιβλιοπωλεία, αλλά και η παρουσία του σε αυτά αποτελούσε κίνητρο διαρκούς αναζήτησης και ανάγκης για ενημέρωση. Σήμερα υπάρχει πρόβλημα, καθώς υπάρχει αλλαγή καταναλωτικών προτύπων, ιδίως της νέας γενιάς. Με πολύ κόπο κρατάμε τον κόσμο μας, μεγαλώνουμε μαζί, χωρίς να ανανεώνεται ηλικιακά το κοινό μας όσο θα θέλαμε.\nΗ ύπαρξη του Πανεπιστημίου και ο τουρισμός συμβάλλουν στην αύξηση του αγοραστικού κοινού;\nΕντάξει, για το Πανεπιστήμιο είπαμε. Η παρουσία του υπήρξε από σημαντική έως και καθοριστική για εμάς, αλλά ίσως και για άλλα βιβλιοπωλεία της πόλης. Ο εσωτερικός –και μόνο- τουρισμός βοηθούσε πολύ τους καλοκαιρινούς μήνες. Και οι αφικνούμενοι, αλλά και οι αναχωρούντες θεωρούσαν αναγκαίο να εφοδιαστούν με βιβλία για τις διακοπές τους. Σήμερα, όσοι πάνε διακοπές, προσπαθούν να κρατήσουν τις παλιές τους συνήθειες, ωστόσο έχει μειωθεί το καλοκαιρινό καλάθι. Προσπαθούν περισσότερο να καλύψουν τις ανάγκες για βιβλίο των παιδιών τους. Αυτοί μπορούν να βολευτούν όπως-όπως…\nΤι διαβάζει ο κόσμος σήμερα περισσότερο;\nΔεν μπορώ να πω τι διαβάζει σήμερα ο κόσμος. Μπορώ να μιλήσω μόνο για τον κόσμο του βιβλιοπωλείου μας. Άλλωστε, είναι γνωστό από διάφορα στοιχεία, όπως αυτά που παρουσίασε ο Γιάννης Μπασκόζος στον Αναγνώστη, ποιες είναι οι τάσεις. Αυτό που μπορώ να πω είναι: μέχρι και πριν από δυο-τρία χρόνια ποτέ στο Αναλόγιο η λογοτεχνία δεν είχε τον πρώτο λόγο. Το επιστημονικό δοκίμιο και οι μελέτες προηγούνταν και σε τοποθετήσεις και σε πωλήσεις. Τώρα αυτό δεν συμβαίνει. Βασικά, λόγω της κατάργησης της Ενιαίας Τιμής Βιβλίου που «έσπρωξε» όλο το δοκίμιο στα εκπτωσάδικα, αλλά και λόγω της ατελείωτης κρίσης που στερεί από τους αναγνώστες απαραίτητες δυνάμεις που απαιτούνται για την ανάγνωση κειμένων με μεγαλύτερες απαιτήσεις. Παρόλα αυτά, επιμένουμε να κρατήσουμε –κατά το δυνατόν- το στίγμα μας. Να μην γίνουμε κάτι άλλο από αυτό που είμαστε.\nΚάποια ενδιαφέροντα περιστατικά, σχετικά με το βιβλιοπωλείο, που σας έμειναν στη μνήμη;\nΑκόμα το θυμόμαστε και γελάμε. Ευγενικότατα και κάπως απολογητικά μια κυρία μας ζητάει «ένα βιβλίο που δεν θυμάμαι ούτε τον τίτλο του, ούτε το συγγραφέα, ούτε τον εκδοτικό οίκο. Σίγουρα είναι μπλε…». Ποιος μπορεί να πιστέψει πως το βρήκαμε στα ράφια χτενίζοντας τις μπλε ράχες των βιβλίων; Ούτε μια, ούτε δύο φορές μας ρώτησαν αν ένα συγκεκριμένο βιβλίο μπορούμε να το παραγγείλουμε με πράσινο ή καφέ εξώφυλλο. Το αποκορύφωμα –σχεδόν ντρέπομαι- ένας κύριος ρώτησε αν έχουμε χαρτί κουζίνας! Και δεν ήταν πλάκα από κάποιο φίλο…\nΔιοργανώνετε παράλληλες δράσεις; Συνεργάζεστε με άλλους φορείς;\nΑπό την αρχή της λειτουργίας του το Αναλόγιο πραγματοποιεί παρουσιάσεις βιβλίων και συγγραφέων. Η πρώτη, θυμάμαι, ήταν για τον «Χορό των ρόδων» με τον Αντώνη Σουρούνη τον Μάιο του 1995.\nΠολλοί αγαπημένοι στο κοινό συγγραφείς έχουν περάσει από το βιβλιοπωλείο. Έχουμε συνεργαστεί συχνότερα με την Ένωση Φιλολόγων της πόλης μας, με Καλλιτεχνικά Εργαστήρια, με Πολιτιστικούς Συλλόγους και Επιστημονικά Σωματεία για εκδηλώσεις ή τοπικές είτε θεματικές εκθέσεις.\nΟ δήμος ή άλλοι φορείς διοργανώνουν δράσεις για την προώθηση του βιβλίου και της φιλαναγνωσίας;\nΤο βιβλίο αποτελεί προνομιακό «πεδίο» δράσης φορέων και συλλόγων. Δεν γίνεται πάντα σε συνεργασία με τα βιβλιοπωλεία, αλλά ας δεχτούμε πως κάθε τέτοια εκδήλωση προάγει την αγάπη στο βιβλίο και την ανάγνωση. Σε ότι αφορά τον Δήμο τα πράγματα είναι θολά. Από την εποχή του Νίκου Γιανναδάκη, τελευταίου έφορου της Βικελαίας Δημοτικής Βιβλιοθήκης έχουμε να δούμε συστηματική πολιτική βιβλίου από την Δημοτική Αρχή. Η βιβλιοθήκη παραμένει για πολλά χρόνια σε υπολειτουργία, οι σημαντικότερες συλλογές της βρίσκονται σε κούτες, αν δεν έχουν υποστεί ήδη ανήκεστο βλάβη, οι εκδόσεις του Δήμου αδυνατούν να φτάσουν στα παλιά ποιοτικά στάνταρ, οι δράσεις του Δήμου είναι εντελώς αποκομμένες από τα βιβλιοπωλεία. Ελπίζαμε πως η αλλαγή στα δημοτικά πράγματα θα ενέτεινε τη συνεργασία Δήμου και βιβλιοπωλείων, αλλά δυστυχώς…\nΜετά από τόσα χρόνια ενασχόλησης με το βιβλίο, τι θα λέγατε ότι αποκομίσατε απ’ αυτήν την εμπειρία;\nΟι εξελίξεις των τελευταίων ετών ευνοούν τις αναθεωρήσεις. Οι δυσκολίες έχουν γίνει σαν βουνό. Ωστόσο, όσο κι αν το σκεφτόμαστε, πάντα καταλήγουμε στο ίδιο συμπέρασμα. Η δημιουργία του Αναλόγιου υπήρξε μια ορθή επιλογή. Αν οι καλές κουβέντες από φανατικούς φίλους αλλά και περιστασιακούς επισκέπτες, από εκδότες και συγγραφείς λογαριάζονταν στο εισόδημα μας, θα ήμασταν πλούσιοι. Αυτό δεν μπορεί να μας το πάρει κανείς! Ούτε η κρίση, ούτε οι τράπεζες. Τα βράδια με τους συγγραφείς, τα θερμά προεκλογικά πρωινά με τους πιστούς φίλους, την απίστευτη αγαλλίαση του ν’ ανοίγεις ένα κιβώτιο που περιέχει καινούργιες εκδόσεις. Αυτά δεν θα κατασχεθούν, ούτε θα ρυθμιστούν ποτέ. Μπορεί σήμερα η παρουσία των επιτήδειων –βλέπε αλυσίδες, εκπτωσάδες, εφημερίδες, παζαρτζήδες- να βρίσκονται στα πάνω τους, αλλά το βιβλίο δεν φταίει σε τίποτα. Όποιος κοιτάξει γύρω του και δει τη συνδικαλιστική πολυδιάσπαση του χώρου, την έλλειψη «θεσπισμένων» ποιοτικών κριτηρίων ίδρυσης και λειτουργίας των εκδοτικών οίκων και των βιβλιοπωλείων, την διαχρονικά παντελή απουσία επίσημης πολιτικής βιβλίου και πολλά άλλα, δεν πρέπει ν’ απορεί με την κατάσταση του κλάδου. Συνηθίζουμε να λέμε πως το βιβλίο δεν είναι ένα ακόμα εμπορικό προϊόν, αλλά πρωτίστως πολιτιστικό αγαθό. Ίσως αυτός ο χαρακτήρας του βιβλίου βοήθησε να υπάρχουμε τόσα χρόνια, χωρίς να το μετανιώνουμε.\nΠροηγούμενο άρθροΤαξίδι στο νησί της ποίησης του Μανόλη Πρατικάκη( του Θ.Αγάθου)\nΕπόμενο άρθροΟ Σωτήρης Πατατζής και ορισμένες σκέψεις γύρω από το χιούμορ (της Α.Καστρινάκη)


Το στέκι της έλξης : Eίσοδος ιδιωτών στην συντήρηση του δικτύου, πίσω απο τις τελευταίες συζητήσεις για το θέμα\nEίσοδος ιδιωτών στην συντήρηση του δικτύου, πίσω απο τις τελευταίες συζητήσεις για το θέμα\nΑναδημοσιεύουμε απο το ypodomes.com άρθρο με τίτλο "Σιδηρόδρομος: Στο επίκεντρο το θέμα της συντήρησης του δικτύου" στο οποίο διαφαίνεται η ξεκάθαρη πρόθεση για είσοδο ιδιωτών στην συντήρηση του σιδηροδρομικού δικτύου έναντι δεκάδων εκατομμυρίων Ευρώ. Διαβάζουμε :\nΣε μία νέα πολιτική φαίνεται ότι οδεύει το Υπουργείο Υποδομών και Μεταφορών σε σχέση με το φλέγον ζήτημα της συντήρησης του δικτύου. Σύμφωνα με ασφαλείς πληροφορίες του ypodomes.com η κατάσταση που πολλές φορές περιγράφεται είτε από την ΤΡΑΙΝΟΣΕ με δελτία τύπου\nκαι ανακοινώσεις, είτε από φορείς του σιδηρόδρομου, απασχολεί πολύ το Υπ.ΥΠΟΜΕ.\nΑπό την εξαγγελία του προγράμματος της ΝΔ πριν καν έλθει στην εξουσία, η συντήρηση της σιδηροδρομικής υποδομής, είχε τεθεί επί τάπητος και φαίνεται ότι εδώ θα έχουμε μία νέα πολιτική. Αυτή θα καθορίζεται σε ένα ποσό που σύμφωνα με εκτιμήσεις μπορεί να αγγίζει τα 50εκατ.ευρώ ετησίως και να αφορά όλο το σε λειτουργία δίκτυο.\nΤο ποσό αυτό κρίνεται εφικτό ότι μπορεί να δαπανηθεί και μέσα από ένα μακροχρόνιο συμβόλαιο που θα κυμαίνεται μεταξύ 5-10 ετών. Αυτό για να προσελκύσει εξειδικευμένες εταιρείες να αναλάβουν τη συντήρηση του δικτύου.\nΣτόχος είναι να βρίσκεται σε τέτοια κατάσταση στο σιδηροδρομικό δίκτυο, που να μπορούν να κινούνται με ασφάλεια τα τρένα υψηλών ταχυτήτων που θα τρέχουν πάνω στο δίκτυο. Επίσης το δρομολόγιο του Αθήνα-Θεσσαλονίκη θα μπορεί να γίνεται σε 3 ώρες με την ολοκλήρωση των απαραίτητων έργων για τα συστήματα.\nΤο μοντέλο που μέχρι στιγμής δείχνει να προκρίνεται είναι το βρετανικό, που ειδικά καταγραφικά τρένα (τα λεγόμενα flying banana trains), «σαρώνουν» το δίκτυο κάθε 2-3 μήνες. Εκεί καταγράφουν τριβές, φθορές και τυχόν ρήγματα στην υποδομή (ειδικά την συμπεριφορά των σκύρων) κ.α.\nΕπιπλέον, το καταγραφικό αυτό τρένο, θα μπορεί να λειτουργεί και προληπτικά δηλαδή αν εντοπιστεί μία μικρο-φθορά η οποία όμως δύναται να εξελιχθεί σε κάτι πιο σοβαρό, θα μπορεί να γίνει η αποκατάσταση πολύ πιο σύντομα, γλυτώνοντας χρήματα και το κυριότερο αυξάνοντας στο μάξιμουμ την ασφάλεια.\nΤο συγκεκριμένο μοντέλο θεωρείται σύγχρονο και ταυτόχρονα οικονομικό καθώς στη Βρετανία που εφαρμόζεται τυγχάνει μεγάλης αποδοχής λόγω της μείωσης κατά δεκάδες εκατομμύρια λίρες σε έξοδα συντήρησης κάθε χρόνο.\nΌπως αναφέρουν οι ίδιες πηγές στο ypodomes.com, το πιο πιθανό είναι να επιχειρηθεί ένα συμβόλαιο επιπέδου υπηρεσιών (SLA Agreement), όπου βάσει των προδιαγραφών που θα τεθούν από τον Φορέα Ανάθεσης, δηλαδή τον ΟΣΕ, θα αποφασιστεί ένα επίπεδο υπηρεσιών και θα υποβάλλεται ένα πρόγραμμα συντήρησης, το όποιο θα εκτελείται όπως αναφέρθηκε παραπάνω.\nΗ σημερινή κατάσταση στο σιδηροδρομικό δίκτυο, δεν είναι και η καλύτερη, παρά την ομολογουμένως φιλότιμη προσπάθεια που γίνεται. Σχεδόν καθημερινά η ΤΡΑΙΝΟΣΕ μέσω ανακοινώσεων και δελτίων τύπου αναφέρει προβλήματα στην υποδομή και τα συστήματα.\nΈνα άλλο σημείο που θα πρέπει επίσης να ληφθούν αποφάσεις είναι η κατάσταση των σταθμών. Οι κεντρικοί σταθμοί Αθήνας, Θεσσαλονίκης, Πειραιά και Λάρισας, δεν κολακεύουν καθόλου με την κατάσταση στην οποία βρίσκονται. Κτίρια που είναι σε κακή κατάσταση, κοινόχρηστοι χώροι και χώροι υγιεινής με πολλά προβλήματα, υπηρεσίες που θυμίζουν άλλες δεκαετίες.\nΕπίσης μεγάλη εμπλοκή παρατηρείται μεταξύ ΟΣΕ και ΓΑΙΑΟΣΕ σχετικά με τους σταθμούς. Για παράδειγμα, ο ΟΣΕ πληρώνει τον ΕΝΦΙΑ των σταθμών αλλά την εκμετάλλευση των χώρων τον έχει η ΓΑΙΑΟΣΕ.\nΤο σιδηροδρομικό πλάνο συζητείται και αναμένονται με ενδιαφέρον οι αποφάσεις που θα καθορίσουν το μέλλον του μέσου που δείχνει να αναγεννάται τα τελευταία χρόνια.


Συνομιλία με έναν διαφορετικό Έλληνα! – Independent Thoughts\nΚοινωνία, Παναγιώτης Κορφοξυλιώτης\nΣυνομιλία με έναν διαφορετικό Έλληνα!\nDate: Οκτώβριος 13, 2016Author: Παναγιώτης Κορφοξυλιώτης - Panagiotis Korfoxyliotis 0 Σχόλια\nΣήμερα μου μίλησε ένας φίλος στο inbox. Ακολουθει ο παρακάτω διάλογος. Θέλω να δω πόσοι από τους χθεσινους ψυχοπονιάρηδες της συζήτησης για την εξαγορά των δανείων από τους μπαταχτζήδες, θα ντραπούν έστω και λίγο:\nΓ.Γ:-Παναγιώτη επειδή χαίρομαι να σε διαβάζω σου στέλνω μια προσωπική ιστορία.\nΓ.Γ: -Είμαι 47 ετών με δύο παιδιά και με δική μου επιχείρηση από το 2008 (ούτε σημάδι να είχα βάλει).\nΈχω τρία πτυχία και μεταπτυχιακό και έχω εργαστεί σε υψηλοβαθμες θέσεις μέχρι και το 2007 πολύ καλά αμοιβομενος.\nΞεκινώντας από ένα απλήρωτο ΦΠΑ δεν μου καταβληθηκε από πελάτη που ουσιαστικά πτωχευσε έφτασα σήμερα με ένα τρελό αγώνα να διατηρηθεί ζωντανή η επιχείρηση μου να οφείλω πολλά και να έχω μεταναστευσει εδώ και δέκα μέρες οριστικά Γερμανία για να εργαστω (σε θέση εργάτη παρόλο που 18 μήνες έψαξα παντού…η ηλικία βλέπεις) με σκοπό να επιβιώσει η οικογένεια.\nΜε τα capital controls πέρυσι βρέθηκα με μια επιπλέον ζημιά άνω των 40.000€ επιπλέον δικαστικών διεκδικησεων άλλων 53000€\nΔεν με φοβίζει κάτι και ας ξεκινάω από το μηδέν, όλα θα γίνουν.\nΜε τρελαίνει η ιδέα ότι δεν έχω χάσει δόση δανείου του σπιτιού αλλά και όλων των υποχρεώσεων μου, έχω μείνει τραπεζικά (αποταμιευση) αφραγκος και τώρα θα δωσουν λέει ρύθμιση για όλα…\nκαι πολλοί από αυτούς είναι μαζί με τις οικογένειες τους με το επίδομα ανεργίας και το λαπτοπ αγκαλιά…\nΠ.Κ.: -Δεν είναι αδικία ρε φίλε αυτο;\nΓ.Γ: -Εμένα μου λες που κουβαλάω οχτώ ώρες το πρωί και σερβίρω πέντε το απόγευμα για να ζήσω τα παιδιά μου;\nΠ.Κ: -Μπορώ να το δημοσιεύσω χωρίς όνομα?\nΓ.Γ: -Ναι φυσικα.\nΣημ. Γιατί, υπάρχουν και αυτοί οι Έλληνες! Αυτου το μέρος θα πάρω!\nΔιευθυντικό στέλεχος και πρωην επιχειρηματίας κουβαλάει κιβώτια και σερβίρει σαν δευτερη δουλειά τα απογευματα στη Γερμανία για να πληρώσει το στεγαστικό του και να στείλει χρήματα στην οικογένεια του.\nΕνώ εσύ που υποστηρίζεις να αγοράσει τσάμπα ένα λαμόγιο το σπίτι του, θα βγει και θα ψηφισει αυριο τον οποιοδηποτε απίθανο του ταξει λεφτά, δραχμές και αραλίκι!\nΑλλά θα προσπαθήσω να ξεχάσω τη γελοιότητα μερικών, κρατώντας τη φράση του 47χρονου, φιλου Γιάννη:\n-Δεν με φοβίζει κάτι και ας ξεκινάω από το μηδέν, όλα θα γίνουν.\nΝαι Γιάννη… Όλα θα γίνουν. Από εσένα, εμένα και ανθρώπους σαν εμάς. Συνέχισε, είμαστε μαζί σου… Δείξε μας πως υπάρχει και μια άλλη Ελλάδα…. Σου εύχομαι σύντομα να βρεθεις κοντά στην οικογένεια σου…\nΠροηγούμενο Previous post: Ο «καπιταλιστής» και οι εργαζόμενοι…\nΕπόμενη Next post: Αγανακτισμένη απάντηση προς τους αριστερούς…


Πάφρας Δημήτριος γεννήθηκε το 1999 στην Αθήνα. Μεγάλωσε στην Αμάρυνθο, που είναι παραλιακή κωμόπολη της Εύβοιας. Κατά την διάρκεια των παιδικών του χρονών ασχολούταν με το υποβρύχιο ψάρεμα μαζί με τον πατέρα του, όπου του γεννήθηκε η αγάπη και το πάθος για την θάλασσα. Αργότερα πήρε την πρώτη υποβρύχια κάμερα και άρχισε να φωτογραφίζει και να παρατηρεί την θαλάσσια ζωή. Το 2017 πέρασε στην σχολή Γεωπονίας Ιχθυολογίας και Υδάτινου Περιβάλλοντος του Πανεπιστημίου Θεσσαλίας. Την ίδια χρονιά ξεκίνησε να ασχολείται με την αυτόνομη κατάδυση όπου σήμερα κατέχει τον τίτλο Master Scuba Diver. Αυτό το διάστημα έχει ξεκινήσει την έρευνα της Προπτυχιακής Διπλωματικής Εργασίας για τη λήψη του πτυχίου του Τμήματος Γεωπονίας Ιχθυολογίας και Υδάτινου Περιβάλλοντος του Πανεπιστημίου Θεσσαλίας. Το πτυχίο τμήματος αναγνωρίζεται ως τίτλος σπουδών μεταπτυχιακού επιπέδου (ΙNTEGRATED MASTER)


Δήμος Σουφλίου - Αρμοδιότητες Γραφείου Λογιστηρίου\nΒρίσκεστε εδώ: Home Ο ΔΗΜΟΣ Υπηρεσίες Υπηρεσίες Δήμου Αρμοδιότητες Γραφείου Λογιστηρίου\nΑρμοδιότητες Γραφείου Λογιστηρίου\n1. Τηρεί το σύστημα λογιστικής απεικόνισης των οικονομικών πράξεων του Δήμου (Γενική και αναλυτική λογιστική). Τηρεί τις σχετικών λογιστικές διαδικασίες καθώς και τα αντίστοιχα λογιστικά βιβλία και στοιχεία που προβλέπονται από την νομοθεσία.\n2. Τηρεί τα αρχεία των κάθε είδους παραστατικών που απαιτούνται για την ενημέρωση του συστήματος λογιστικής απεικόνισης των οικονομικών πράξεων του Δήμου.\n3. Παρακολουθεί και μεριμνά για την εκπλήρωση όλων των φορολογικών και ασφαλιστικών υποχρεώσεων του Δήμου.\n4. Παρακολουθεί και ελέγχει τη λογιστική συμφωνία των δοσοληπτικών λογαριασμών με τράπεζες, προμηθευτές, πιστωτές και άλλους συναλλασσομένους με τον Δήμο, καθώς και των δοσοληπτικών λογαριασμών με τα νομικά πρόσωπα και τα ιδρύματα του Δήμου.\n5. Εκδίδει τις λογιστικές και οικονομικές καταστάσεις που συνδέονται με το τηρούμενο λογιστικό σχέδιο (πχ. ισολογισμοί και αποτελέσματα χρήσης) και ενημερώνει σχετικά τα αρμόδια όργανα του Δήμου με βάση τις ισχύουσες διαδικασίες.\n6. Παρέχει κάθε είδους πληροφόρηση προς τα αρμόδια όργανα του Δήμου και τις υπόλοιπες δημοτικές υπηρεσίες για την εξέλιξη των λογιστικών μεγεθών του Δήμου.\n7. Μεριμνά για την παροχή κάθε είδους στοιχείων που ζητούνται από Δημόσιες/Ελεγκτικές Υπηρεσίες σύμφωνα με τις διαδικασίες που ισχύουν εκάστοτε.\n8. Τηρεί ειδικά συστήματα λογιστικής και οικονομικής διαχείρισης Προγραμμάτων και Έργων στα οποία συμμετέχει ο Δήμος και που χρηματοδοτούνται από το Πρόγραμμα Δημοσίων Επενδύσεων ή/και από ευρωπαϊκούς ή διεθνείς πόρους.\n9. Τηρεί αρχείο Παραστατικών Διαχείρισης των προηγουμένων προγραμμάτων και έργων σύμφωνα με τα προβλεπόμενα στους ειδικούς κανονισμούς των φορέων από τους προέρχεται η σχετική χρηματοδότηση.\n10. Μεριμνά για την ετοιμασία των περιοδικών οικονομικών αναφορών που σχετίζονται με την πρόοδο των προηγουμένων προγραμμάτων και έργων.\n11. Τηρεί το αρχείο συμβάσεων για υπηρεσίες, έργα και προμήθειες που αναθέτει ο Δήμος. Παραλαμβάνει και ελέγχει τα κάθε φύσης παραστατικά που απαιτούνται κατά περίπτωση για την πληρωμή των οφειλών του Δήμου στους αντίστοιχους δικαιούχους και ελέγχει την ύπαρξη των προϋποθέσεων για τη διενέργεια πληρωμών του Δήμου με βάση τις διατάξεις των αντιστοίχων συμβάσεων.\n12. Ελέγχει την πρόβλεψη των οφειλών στους αντίστοιχους κωδικούς του προϋπολογισμού του Δήμου και ελέγχει την επάρκεια των αντίστοιχων πιστώσεων.\n13. Εκδίδει τα εντάλματα πληρωμής των οφειλών του Δήμου και τα αποστέλλει στο Ταμείο για πληρωμή.\n14. Μεριμνά για την παραλαβή από τους αντίστοιχους προμηθευτές των κάθε είδους υλικών παγίων (μηχανήματα-εξοπλισμός) ή αναλωσίμων που απαιτεί η λειτουργία του Δήμου.\n15. Μεριμνά για την ενημέρωση των διαχειριστικών βιβλίων των αποθηκών (κατά ποσότητα και αξία) με τα εισαγόμενα και εξαγόμενα είδη, και την τήρηση των διαδικασιών χορήγησης των ειδών που τηρούνται στα αποθέματα των αποθηκών του Δήμου.\n16. Παρακολουθεί τα αποθεμάτων των αποθηκών και διατυπώνει εισηγήσεις για την ανάγκη ανανέωσής τους. Συνεργάζεται σχετικά με τις δημοτικές υπηρεσίες που κάνουν χρήση των υλικών των αποθηκών.\n17. Τηρεί το αρχείο των παγίων κινητών περιουσιακών στοιχείων του Δήμου (μηχανήματα, οχήματα, συσκευές, εξοπλισμός κ.λπ.) και παρακολουθεί την κατανομή των παγίων αυτών στις υπηρεσίες του Δήμου.\n18. Τηρεί τις διαδικασίες χαρακτηρισμού υλικών ως αχρήστων ή ως υλικών που πλεονάζουν και τήρηση των διαδικασιών καταστροφής, απομάκρυνσης ή εκποίησής τους .\n19. Μεριμνά για την τήρηση των διαδικασιών των περιοδικών απογραφών των κάθε είδους υλικών και εξοπλισμού του Δήμου.\n20. Συγκεντρώνει τα στοιχεία μεταβολών και των αντιστοίχων καταβληθέντων παροχών ή καταλογισθέντων ποσών προς το προσωπικό του Δήμου, που έχουν επίδραση στην διαμόρφωση των αμοιβών του και μεριμνά για την έκδοση των μισθολογικών καταστάσεων και την πληρωμή των αμοιβών\n21. Μεριμνά για τη έκδοση βεβαιώσεων καταβληθεισών αμοιβών προς το προσωπικό του Δήμου και για τον υπολογισμό και την απόδοση προς τα ασφαλιστικά ταμεία των αντιστοίχων ασφαλιστικών εισφορών.


Ένας κυνηγός πετρωμάτων - Η ιστορία της Κύπρου στον κήπο του Ανδρέα Χατζηδαυίδ στον Ύψωνα (pics)\nΈνας κυνηγός πετρωμάτων – Η ιστορία της Κύπρου στον κήπο του Ανδρέα Χατζηδαυίδ στον Ύψωνα (pics)\nΠΑΥΛΟΣ ΝΕΟΦΥΤΟΥ, 22/06/2019 (τελευταία ενημέρωση 11:53)\nΠαραφράζοντας τη γνωστή ρήση του Κικέρωνα, ‘‘Αν έχεις έναν κήπο και μια βιβλιοθήκη, έχεις όλα όσα σου χρειάζονται’’, για τον Ανδρέα Χατζηδαυίδ αρκεί ένας κήπος και μια συλλογή από χιλιάδες πετρώματα για να νιώθει ευτυχισμένος. Μία σκάλα αμπέλι η γη του στον Ύψωνα. Με επιμελώς δεμένους τους κλώνους ψηλά στα σύρματα και με θερινό κλάδεμα, όπως το απαιτεί η επιτραπέζια σουλτανίνα. Παρά το όργωμα που έγινε, η φετινή πολυομβρία επέτρεψε ανάμεσα στις σειρές να φυτρώσει γρήγορα και σε ποσότητες το νεκταροφόρο κατσουνόχορτο, το οποίο ο ιδιοκτήτης αφήνει για τις μέλισσες της περιοχής. Μέχρι εδώ δεν υπάρχει τίποτα που να ξεφεύγει από μια συνηθισμένη εικόνα της αγροτικής Κύπρου. Μέχρι που το μάτι φτάνει πέρα, στον κήπο με την τεράστια συλλογή πετρωμάτων, η οποία μαζί με εκατοντάδες κάκτους στέφει στα βόρεια το μικρό αμπέλι. Όλη η ιστορία της Κύπρου, θα μπορούσε να πει κανείς, συγκεντρωμένη σε έναν κήπο. Τα είδη της συλλογής του κ. Χατζηδαυίδ είναι προϊόντα φυσικών εκρήξεων, εκτοξεύσεων λάβας, σεισμών, συγχωνεύσεων και αναδύσεων, μέχρι την τελική διαμόρφωση -από μωσαϊκό πολύχρωμων πετρωμάτων- του νησιού της Κύπρου.\n«Από άποψη πετρωμάτων η Κύπρος έχει τεράστια σημασία, αφού εδώ θα βρεις συγκεντρωμένο τόσο μεγάλο αριθμό όσο πουθενά αλλού στον κόσμο», λέει ο ιδιοκτήτης στον «Π». Αρχίζοντας να μας ξεναγεί στο πέτρινο «βασίλειό» του, δείχνει να μην ξέρει τι να πρωτοδείξει. «Προέρχονται από όλη την ελεύθερη Κύπρο», λέει, «και για να έρθουν εδώ πρέπει να μου αρέσουν, είτε λόγω των χρωμάτων τους είτε λόγω του σχηματισμού τους». Μας οδηγεί ενώπιον κατάλευκων πετρωμάτων από σταλακτίτες. Επίσης, βρισκόμαστε μπροστά σε ασβεστολιθικές αποθέσεις και απολιθωμένα κοράλλια, τα οποία από ζωντανοί οργανισμοί έγιναν με το πέρασμα των αιώνων πέτρες. Ακόμη, λευκό μάρμαρο, γυαλιά διαφόρων χρωμάτων και χαλκοπυρίτης. Όσον αφορά τα ξένα κομμάτια της συλλογής του, έχει να επιδείξει ένα μεγάλο κομμάτι από πράσινο γυαλί προερχόμενο από την Ελλάδα και τα περίφημα ‘‘Ρόδα της ερήμου’’ τα οποία, όπως μαρτυρεί και η ονομασία τους, προέρχονται από ερημικά περιβάλλοντα των γειτονικών με την Κύπρο χωρών.\n«Μα είσαι πελλός;»\nΟ Ανδρέας Χατζηδαυίδ «οργώνει» για πολλά χρόνια την Κύπρο συλλέγοντας δείγματα από πετρώματα. Επισκέπτεται λατομεία, όπου κατόπιν άδειας προλαβαίνει και εξασφαλίζει τις αγαπημένες του πέτρες, προϊόντα εκρήξεων, προτού αλεστούν από μηχανήματα και κονιορτοποιηθούν. Κάποτε ένας ιδιοκτήτης λατομείου του είπε «Μα είσαι πελλός;» και του απάντησε «όχι, καθόλου, απλώς χρειάζομαι ορισμένες πέτρες». Άλλοτε τυχαίνει να παρέχει βοήθεια σε γνωστούς που ζητούν απομάκρυνση χωμάτων από τη γη τους, τότε, όπως λέει, η αμοιβή για τον κόπο του είναι οι πέτρες. «Για άλλους είναι παλιόροτσοι, για εμένα είναι στολίδια για να διακοσμήσω τον κήπο μου», τονίζει. Επίσης περπατά αρκετά στην κυπριακή ύπαιθρο, μάλιστα τυχαίνει να συναντά και άλλους «κυνηγούς πετρωμάτων», κάποτε ομάδες φοιτητών – γεωλόγων από πανεπιστήμια του εξωτερικού, οι οποίοι έρχονται με τους καθηγητές τους στην Κύπρο, λόγω της τεράστιας σημασίας των πετρωμάτων, για πρακτική άσκηση. Ο κ. Χατζηδαυίδ αγοράζει και είδη του εξωτερικού από εταιρείες που τα εισάγουν, κυρίως καταστήματα με είδη πέτρας και φυτώρια.\nΑπό έξι χρονών\nΑπό παιδί, λέει, αντιλήφθηκε την αξία των κυπριακών πετρωμάτων. Από έξι χρονών, όταν ήταν βοσκός στις Θαλασσινές Σπηλιές της γενέτειράς του Πέγειας. Σε εκείνη την ηλικία, προσθέτει, μάζεψε το πρώτο του πέτρωμα. Από τότε περπατά και κοιτάζει κάτω για πετρώματα. Μάλιστα έχει επηρεάσει και άλλους: Κάποτε, λέει, κάποια γυναίκα του παραπονέθηκε γιατί από τότε που τον γνώρισε ο σύζυγός της περπατά και κοιτά κι εκείνος συνεχώς στο έδαφος για πέτρες, «γεμίζοντας», κατά την έκφρασή της, «το σπίτι με παλιόροτσους». «Ενθουσιάζομαι όταν σκέφτομαι τα βάθη, τα έγκατα της Γης», εξομολογείται ο Ανδρέας Χατζηδαυίδ. «Τα πετρώματα με κάνουν να σκέφτομαι τι έκρυβαν στο παρελθόν τα έγκατα της Γης, καθώς τα βλέπω με τη φαντασία μου να κοχλάζουν, να σείονται από σεισμούς, την ώρα που οι τεκτονικές πλάκες τρίβονται…»\nΟ ιδιοκτήτης της συλλογής μπορεί να μιλά για τα πετρώματα για ώρες ατελείωτες. «Τόσο μεγάλη είναι η σημασία της Κύπρου από άποψη πετρωμάτων, και ένα μουσείο φυσικής ιστορίας, που να τα περιλαμβάνει, δεν αξιώθηκε ακόμη η πολιτεία να δημιουργήσει, για να τα δουν και να τα γνωρίσουν οι ντόπιοι και οι ξένοι, ερευνητές και μη», τονίζει προβληματισμένα.\n«Κλείνει στη Γιουβέντους ο Ντε Λιχτ»Ώρα για σκληρή δουλειά στον Απόλλωνα


Ο Δημήτρης Λάλος είναι ο καλύτερος λόγος για να παρακολουθήσεις το "Σασμό" | overfm.gr\noverfm.gr | Φάκου | Ο Δημήτρης Λάλος είναι ο καλύτερος λόγος για να παρακολουθήσεις το “Σασμό”\nΦάκου | 08.10.2021 | 18:46\nO Mαθιός Σταματάκης είναι πολλά περισσότερα από ένας ρόλος. Είναι ο άνθρωπος που σκότωσε τους δαίμονές του με οποιοδήποτε κόστος.\nΤα ελληνικά σήριαλ δεν είναι παραγωγές τις οποίες αγαπώ ιδιαίτερα. Σαφέστατα και υπήρχαν οι λαμπρές εξαιρέσεις που όμως δεν έχει ιδιαίτερη σημασία να αναφέρω εδώ. Είχα πάντως πολύ καιρό να παρακολουθήσω μια σειρά -θα τολμήσω να παραδεχθώ- φανατικά. Η υπόθεσή της, αν και πάρα πολύ μακρυά από την δική μου πολύ urban και avant garde προσωπικότητα, παραδέχομαι ότι αποτελεί ακόμα καθημερινή πραγματικότητα στην επαρχιακή – και όχι μόνο – Κρήτη. Το σενάριο είναι ικανοποιητικό και οι ερμηνείες κατά βάση καλές, με κάποιους από τους ηθοποιούς να κόβουν το νήμα πρώτοι σε σχέση με τους υπόλοιπους. Η σκηνοθεσία κάνει ότι μπορεί για να προσαρμόσει τους χρόνους στην τηλεοπτική πραγματικότητα και η φωτογραφία, τα κοστούμια και η μουσική επίσης.\nΈχοντας όμως παρακολουθήσει πλέον αρκετά επεισόδια του Σασμού, συνειδητοποιώ πως ο πιο ενδιαφέρον χαρακτήρας της σειράς είναι οπωσδήποτε ο “Μαθιός” τον οποίο ενσαρκώνει -ευτυχώς- ο Δημήτρης Λάλος. Πρόκειται για έναν άνδρα ο οποίος ισορροπεί ανάμεσα στις καταβολές και τα συναισθήματά του, στα θέλω και στα πρέπει της κοινωνίας στην οποία μεγάλωσε και αποτελεί αναπόσπαστο κομμάτι της και στις πράξεις που ορίζει η προσωπική ηθική με το νόμο. Ως χαρακτήρας κλειδί του σήριαλ, η πρόκληση για την ενσάρκωση είναι μεγάλη. Αν ο ηθοποιός που υποδύεται τον “Μαθιό” δεν είχε τα skills του Δημήτρη Λάλου δεν είμαι πολύ σίγουρη ότι ολόκληρη η σειρά θα άξιζε όσο αξίζει τώρα.\nΤο ακόμη πιο εντυπωσιακό για τον Δημήτρη Λάλο είναι ότι δεν πρόκειται για απόφοιτο δραματικής σχολής, αλλά για έναν ηθοποιό που διδάχθηκε υποκριτική δίπλα στην Ελένη Σκότη. Η Ελένη Σκότη έκανε εκπληκτική δουλειά που καλλιέργησε τόσο ιδανικά το ταλέντο του. Η σχέση του με την τηλεόραση δεν είναι πολύ στενή, αντιθέτως εργάζεται ως σκηνοθέτης και ηθοποιός στο θέατρο και στον κινηματογράφο. Δήλωσε πως αντιμετωπίζει την υποκριτική σαν τον πρωταθλητισμό και οπωσδήποτε έχει αποκτήσει σημαντικά μετάλια, όπως ότι το 2012 τιμήθηκε με το βραβείο “Δημήτρης Χορν” για την ερμηνεία του στο θέατρο. Προσωπικά πάντοτε, όταν διαβάζω το όνομα Δημήτρης Χορν, σκέφτομαι ότι ήταν ο άνθρωπος που στέρησε από την Αλίκη Βουγιουκλάκη το άριστα στο Εθνικό Θέατρο και θεωρώ πως οποιοσδήποτε συνδέεται με εκείνον αξίζει πάρα πολλά.\nΟ βίγκαν Δημήτρης Λάλος από όσα έχουμε μάθει για τη ζωή του απέχει αρκετά ενώ ταυτόχρονα είναι και εξαιρετικά κοντά στον τηλεοπτικό χαρακτήρα του Μαθιού. Ο Μαθιός οπωσδήποτε δεν είναι χορτοφάγος, ούτε αγαπάει το χάος της Αθήνας, όμως αγαπάει την κρητική λύρα όπως και ο ηθοποιός ο οποίος έχει πει ότι σκηνοθέτησε την ταινία “Καλαζάρ” σε περίοδο που δεν έτρωγε κρέας, καθώς ο αδερφός της γυναίκας του, ο λυράρης και οργανοποιός Γιώργος Μαυρίδης είχε φτιάξει μια λύρα στη νηστεία του και η λύρα αυτή έχει καλύτερο ήχο από τις υπόλοιπες. Ο Λάλος πιστεύει πως το να μην τρωει κάποιος κρέας είναι μια ευγενική πράξη και γι αυτό την ακολουθεί. Κι αυτό μου αρέσει.\nΈχει παίξει στην Επίδαυρο, είναι μέλος της ελληνικής Ακαδημίας κινηματογράφου και συνιδρυτής του Θεάτρου Επί Κολωνώ στην Αθήνα. Η υποκριτική ικανότητα του Δημήτρη Λάλου ξεπερνά την υποκριτική αλλά και την ικανότητα. Δεν καταλαβαίνει κανείς ότι υποδύεται ένα ρόλο, πιστεύει ότι βλέπει στ αλήθεια το Μαθιό. Αν αυτό δεν είναι καλός ηθοποιός, τότε τί είναι; Ο ίδιος είχε πει ότι αισθάνεται μεγάλη ευθύνη απέναντι στο κοινό που θα τον δει. Εγώ έχω να πω ότι η ευθύνη πλέον είναι του κοινού, που πάει να τον παρακολουθήσει. Γιατί το να βλέπεις έναν τέτοιο καλλιτέχνη να παίζει, μετατοπίζει την ευθύνη σε εσένα να συλλάβεις τι σου προσφέρει. Δικό μου χρέος, ήταν να γράψω αυτό το κείμενο. Ήταν ότι λιγότερο μπορούσα να κάνω για να αναλάβω την ατομική μου ευθύνη.\nΕτικέτες: Δημήτρης Λάλος Σασμός


Έκρηξη σημειώθηκε στην πόλη Ντιγιάρμπακιρ της νοτιοανατολικής Τουρκίας.\nΣύμφωνα με τις αρχές, αυτοκίνητο παγιδευμένο με εκρηκτικά εξερράγη, ενώ όχημα των ειδικών δυνάμεων της τουρκικής αστυνομίας διερχόταν από στάση λεωφορείου.\nΣύμφωνα με κυβερνητικό αξιωματούχο, τέσσερις αστυνομικοί σκοτώθηκαν.\nΝεότερες πληροφορίες κάνουν λόγο για έξι νεκρούς.\nΟι τραυματίες, ανάμεσά τους πολίτες και αστυνομικοί, ξεπερνούν τους 20.\nThe damage on armored police bus after a bomb-laden vehicle was detonated…


Πρώτη καταχώρηση: Τετάρτη, 2 Δεκεμβρίου 2020, 15:38\nΟι περισσότεροι άνθρωποι έχουν έρθει αντιμέτωποι με έναν δύσκολο χωρισμό κάποια στιγμή στη ζωή τους. Σε κάποιες περιπτώσεις μάλιστα ο χωρισμός μπορεί να έχει ιδιαίτερα αρνητικές επιπτώσεις στην ψυχοσυναισθηματική κατάσταση ενός ατόμου. Πολλές φορές βιώνεται ένα συνονθύλευμα πένθους, θυμού, σύγχυσης, χαμηλής αυτοπεποίθησης και ζήλιας που είναι πολύ δύσκολα διαχειρίσιμο.\nΣυνήθως ένας χωρισμός είναι πολύ δύσκολος για ένα άτομο που δεν είναι έτοιμο για το τέλος μιας ρομαντικής σχέσης, ή που διατηρεί πολύ δυνατά συναισθήματα για τον σύντροφο του χωρίς όμως ανταπόκριση. Παράλληλα ο αποχωρισμός και η απώλεια που επιφέρει το τέλος μιας στενής φιλίας ενδέχεται επίσης να πληγώσουν σε σημαντικό βαθμό τα άτομα. Ακόμα και εάν οι ιδιαίτερες συνθήκες και περιστάσεις διαφέρουν σε κάθε περίπτωση χωρισμού, η απώλεια είναι εκεί κοινός παρονομαστής. Πρόκειται για την απώλεια του οικείου, του πολυτίμου ή της ελπίδας για μια άλλη εξέλιξη της σχέσης. Τα άτομα συχνά περιγράφουν αυτό το αίσθημα απώλειας σαν ένα πλάκωμα, ένα κενό ή μια πολύ έντονη θλίψη.\nΤο ερώτημα είναι πώς μπορεί κανείς να διαχειριστεί καλυτέρα τα αποπνικτικά αυτά συναισθήματα. Οι περισσότεροι υποστηρίζουν ότι όλα θα τελειώσουν και το άτομο θα γνωρίσει σύντομα κάποιον άλλο. Όταν όμως ο χωρισμός έχει μόλις συμβεί, το άτομο νιώθει ότι κανείς άλλος δεν μπορεί να νιώσει τον πόνο του και αδυνατεί να δει κάποια άμεση διέξοδο από αυτόν. Οι ειδικοί λοιπόν προτείνουν κάποιους τρόπους που θα βοηθήσουν στην ανακούφιση και την καλύτερη διαχείριση του πόνου.\nΚαταρχάς σε πρώτη φάση για κάποιους μπορεί να είναι πολύ βοηθητικό να μιλήσουν σε ένα άτομο εμπιστοσύνης που μπορεί να αναγνωρίσει αυτό που περνούν. Εάν ο ακροατής δεν μπορεί να συνδεθεί με το συναισθηματικό φορτίο υπό διαχείριση ή είναι απορριπτικός ως προς αυτό, τότε το άτομο κάλο είναι να επιλέξει να μιλήσει με κάποιον που μπορεί να ακούσει και να ξανακούσει, με κάποιον παρουσία του οποίου νιώθει άνετα να ξεσπάσει και να κλάψει, με κάποιον που καταλαβαίνει ότι η διαχείριση όλων αυτών των συναισθημάτων δεν μπορεί να γίνει ούτε άμεσα ούτε με απόλυτα μαθηματικό τρόπο.\nΣε κάθε περίπτωση το κλάμα μπορεί να είναι ιδιαίτερα ανακουφιστικό και να βοηθήσει πολύ το άτομο. Εάν κάποιος δεν επιθυμεί να κλάψει μπροστά σε άλλους μπορεί να βρει ένα μέρος οπού είναι μόνος, όπως για παράδειγμα στο ντουζ.\nΣε δεύτερο χρόνο το άτομο είναι σημαντικό να φροντίσει τον εαυτό του. Να θυμηθεί τι του κάνει κάλο και να μη κατηγορεί τον εαυτό του για τον χωρισμό. Σε κάθε χωρισμό υπάρχει διαφορετικό μερίδιο ευθύνης για τον καθένα, αλλά η φάση αυτή δεν είναι η κατάλληλη για να γίνει απόδοση ευθυνών. Η ευθύνη που είναι πολύ σημαντικό όμως το άτομο να αναλάβει είναι αυτή απέναντι στον εαυτό του. Να ξαναθυμηθεί τι του αρέσει να κάνει, σε τι είναι καλό. Στο σημείο αυτό μπορούν να βοηθήσουν και οι καλοί φίλοι που γνωρίζουν καλά το άτομο κι έχουν πιο καθαρή σκέψη τη δεδομένη στιγμή.\nΙδιαίτερη σημασία έχει η υιοθέτηση μιας υγιεινής καθημερινής ρουτίνας με επαρκή ύπνο, υγιεινή διατροφή και τακτική φυσική άσκηση με σκοπό τη μείωση του στρες και τη βελτίωση της διάθεσης. Παράλληλα το άτομο μπορεί να προσθέτει στην καθημερινότητα του δραστηριότητες που υπό νορμάλ συνθήκες του προσφέρουν ευχαρίστηση ακόμα κι εάν σε πρώτο χρόνο δεν υπάρχει διάθεση για αυτό. Τα επίπεδα ενεργοποίησης σταδιακά αυξάνονται και η διάθεση θα επανέρθει. Ένα σινεμά ή μια συναυλία, για παράδειγμα, μπορεί να βοηθήσουν τα αρνητικά συναισθήματα να υποχωρήσουν έστω και για λίγο.\nΜόλις τα επίπεδα ενεργοποίησης το επιτρέψουν τα άτομο είναι σημαντικό να έχει μια ημέρα γεμάτη δραστηριότητες. Η ανανέωση του σπιτιού του δωματίου της γκαρνταρόμπας, ή η δοκιμή ενός νέου χόμπι μπορεί να βοηθήσουν σημαντικά. Οι δραστηριότητες αυτές δεν έχουν σαν σκοπό το να μη σκέπτεται το άτομο τον χωρισμό και να μην επεξεργάζεται το τι δεν πήγε καλά με τη σχέση. Είναι σημαντικό όμως παράλληλα να κάνει άλλα πράγματα, να νιώθει δημιουργικό και να ανακτά τον έλεγχο της δικής του ζωής. Με αυτό τον τρόπο η γνωστική επεξεργασία του χωρισμού θα γίνει με πιο ξεκάθαρο μυαλό και το άτομο θα μπορέσει να καταλήξει πιο γρήγορα σε συμπεράσματα που θα το βοηθήσουν να προχωρήσει.\nΠάνω από όλα χρειάζεται ψυχραιμία και χρόνος. Δεν πρέπει κανείς να περιμένει ότι θα απελευθερωθεί από τη θλίψη άμεσα και μαγικά. Κάποιες ημέρες θα είναι καλύτερες κάποιες χειρότερες. Σταδιακά οι καλύτερες ημέρες θα αυξάνονται. Ο χρόνος που χρειάζεται κανείς για να ξεπεράσει έναν χωρισμό είναι καθαρά υποκειμενικός και εξαρτάται από πολλούς παράγοντες. Σε κάθε περίπτωση όμως εάν η θλίψη είναι πολύ βαθιά και το άτομο δε βελτιώνεται έστω και λίγο για αρκετές ημέρες, εάν έχει έντονα καταθλιπτικά συναισθήματα ή κάνει χρήση αλκοόλ και ουσιών για να νιώσει καλύτερα, καθώς και εάν νιώθει την ανάγκη να βλάψει τον εαυτό του ή κάποιον άλλο, θα πρέπει να ζητήσει άμεσα την υποστήριξη ειδικού.\nΤελευταία ενημέρωση: Τετάρτη, 2 Δεκεμβρίου 2020, 16:32


Διάσημοι κάνουν cameos στο νέο Star Wars | HuffPost Greece\n20/12/2017 14:57 EET\nΔιάσημοι κάνουν cameos στο νέο Star Wars\nΜε τις ταινίες Star Wars να έχουν αποκτήσει παγκόσμια φήμη και να γράφουν συνεχώς νέα κεφάλια στην ιστορία του σινεμά, είναι αρκετοί οι διάσημοι που θέλουν να συμμετάσχουν σε μικρούς ρόλους. Από τους πρίγκιπες William και Harry, μέχρι το γαλλικό μπουλντόγκ της Carrie Fisher, πολλές προσωπικότητες του σινεμά, της μόδας και της αριστοκρατίας έκαναν cameo εμφανίσεις στη νέα ταινία «Star Wars: Οι τελευταίοι Τζεντάι».\n1. Ο Joseph Gordon-Levitt έχει κάνει εμφανίσεις σε όλες τις ταινίες του «The Last Jedi» που έχει γυρίσει ο Rian Johnson, αλλά ποτέ σε έναν τόσο μικρό ρόλο. Στην τελευταία ταινία παίζει τον Slowen Lo (της οικογένειας κοκκινόχρωμων ειδών των Abednedo) που αναλαμβάνει τη σύλληψη της Rose και του Finn.\nΟι Πρίγκιπες William και Harry, ο τραγουδιστής Gary Barlow και ο ηθοποιός Tom Hardy υποδύονται Stormtroopers\n2. Σύμφωνα με τον John Boyega που υποδύεται τον Finn, στο στρατό των Stormtroopers έκαναν cameos οι Πρίγκιπες William και Harry, ο τραγουδιστής Gary Barlow και ο ηθοποιός Tom Hardy. Όπως είπε, ανησύχησε μήπως κόπηκαν στο μοντάζ, ωστόσο, απ′ ότι φαίνεται, κάπου μέσα σε μια από τις σκηνές μάχης, κρύβονται γαλαζοαίματοι.\n3. Η τραγουδίστρια της ποπ Ellie Goulding υποδύεται ένα μέλος της αντίστασης - αλλά η σκηνή είναι τόσο σύντομη, που απ′ ότι φαίνεται ακόμη και η ίδια μπορεί να μην την εντόπισε.\n4. H πριγκίπισα Λέϊα, κατά κόσμον Carrie Fisher, που έφυγε από τη ζωή πριν ένα χρόνο, είχε ιδιαίτερη αγάπη για το γαλλικό μπουλντόγκ της, τον Gary, o οποίος φαίνεται στο φόντο μιας σκηνής οπού συζητά ο Finn με την Rose.\n5. Πρώην μοντέλο, νυν ηθοποιός και entrepreneur με περιβαλλοντικούς στόχους, η Lily Cole εμφανίζεται σε μια σκηνή σε καζίνο υποδυόμενη την Lovey, μια κατάσκοπο με ένα εντυπωσιακό τετράγωνο χτένισμα.\n(Με πληροφορίες από το Shortlist)\nPLUS: πρίγκιπες Star Wars cameo εμφανίσεις stormtroopers


Γιατί τελικά πήγε στον ΣΚΑΪ ο Τσίπρας; | Protagon.gr\nΠαρά το αφήγημα περί σύγκρουσης και αποστολής στις γραμμές του «εχθρού», η συνέντευξη του Πρωθυπουργού ήταν με το βλέμμα στην επόμενη ημέρα, μια προσπάθεια για εκεχειρία καθώς ο ίδιος θα έχει ανάγκη τα ΜΜΕ για τα όσα θα επακολουθήσουν μετά την προδιαγραφόμενη ήττα του στις 7 Ιουλίου\nΜιχάλης Μιχαήλ 3 Ιουλίου 2019, 18:00\nΛέγονται και γράφονται πολλά για το αποτύπωμα που αφήνει η συνέντευξη που τελικά έδωσε στον ΣΚΑΪ αλλά και για τις επιδιώξεις του Αλέξη Τσίπρα. Τι πέτυχε, αν το πέτυχε, πόσο καλός ή κακός ήταν, τι εντυπώσεις προέκυψαν κοκ. Μικρή σημασία έχουν όλες αυτές οι συζητήσεις και εξαντλούνται το βράδυ της Κυριακής, με το άνοιγμα της κάλπης και την προβλεπόμενη νίκη του Κυριάκου Μητσοτάκη.\nΗ εκλογική ήττα του ΣΥΡΙΖΑ είναι προδιαγραμμένη και καμιά συνέντευξη δεν μπορεί να την ανατρέψει, ιδίως όταν δίνεται λίγα εικοσιτετράωρα από την ετυμηγορία των πολιτών. Γιατί λοιπόν αποφάσισε ο κ. Τσίπρας να σπάσει το εμπάργκο που ο ίδιος είχε επιβάλει στο ΣΚΑΪ και να δώσει τη συνέντευξη με τις φθηνές δικαιολογίες σε σειρά ζητημάτων (Μάτι, Πετσίτης, υπερφορολόγηση κ.α) που δεν ικανοποίησαν την κοινή γνώμη;\nΟ πρόεδρος του ΣΥΡΙΖΑ αποφάσισε να δώσει τη συνέντευξη έχοντας αποδεχθεί μέσα του ότι το «ματσάκι» της Κυριακής δεν γυρίζει. Το ξέρει, δεν του αρέσει ασφαλώς, αλλά η πραγματικότητα είναι σκληρή. Χάνει και μάλιστα καθαρά. Η ΝΔ έρχεται αυτοδύναμη στην εξουσία και μάλιστα με δική του αποκλειστική ευθύνη. Εδωσε λοιπόν τη συνέντευξη όχι τόσο για να συσπειρώσει όσους μπορεί να συσπειρώσει, αλλά κυρίως επειδή έχει το βλέμμα στραμμένο στην επόμενη ημέρα. Διάλεξε τον ΣΚΑΪ όχι για να συγκρουστεί και να δώσει τη μάχη «εκτός έδρας» –ασχέτως αν αυτό πουλάει– αλλά επιδιώκοντας ουσιαστικά μια εκεχειρία με τον όμιλο, με φόντο τη νέα θεσμική ιδιότητα που θα έχει στις 8 Ιουλίου ως αρχηγός πια της αξιωματικής αντιπολίτευσης –χαρακτηριστικό ότι δεν απέρριψε την ανοικτή πρόσκληση να επιστρέψει στο ίδιο στούντιο για συνέντευξη μετά τις εκλογές.\nΜε αυτό το δεδομένο δεν θα πρέπει να αποκλείεται, τους επόμενους μήνες, ο κ. Τσίπρας να προσπαθήσει να εξομαλύνει τις σχέσεις του και με τα ΜΜΕ του ομίλου Μαρινάκη.\nΗ ανάγκη αποκατάστασης των βαριά τραυματισμένων σχέσεων με τα ΜΜΕ συνιστά όρο επιβίωσης για έναν ηττημένο πολιτικό που βρίσκεται ύστερα από χρόνια πολιτικής ηγεμονίας στην αντιπολίτευση.\nΕκτός των άλλων, η φημολογούμενη απόπειρα του κ. Τσίπρα να διαμορφώσει μετά την ήττα έναν άλλο κομματικό φορέα αντί του ΣΥΡΙΖΑ, αν δεν στηριχθεί από μερίδα των ΜΜΕ δεν θα ευοδωθεί εύκολα. Ξέρει ότι με τη συνδρομή των ΜΜΕ έφτιαξε το προφίλ του από το 2008. Και ξέρει ότι δεν του αρκούν η «Αυγή», το «Κόκκινο» , το «Documento» και η στήριξη της «Εφημερίδας των Συντακτών». Χρειάζεται ανεκτικά ή υποστηρικτικά τηλεοπτικά δίκτυα.\nΗ αντιπολιτευτική πορεία της επόμενης τετραετίας θα είναι κακοτράχαλη και ο ΣΥΡΙΖΑ, ή όπως αλλιώς θα μετεξελιχθεί, μη έχοντας σταθερά ερείσματα στην κοινωνία και με κοινωνική βάση αχταρμά που δεν του ανήκει σε μεγάλο βαθμό, όπως ο ίδιος ο κ. Τσίπρας παραδέχθηκε, χρειάζεται να μην έχει απέναντί του «εχθρικά» ΜΜΕ. Χρειάζεται προς τούτο να αποφορτίσει την αντιπαράθεση. Ιδιαίτερα αν με τη κυβέρνηση της ΝΔ αποκαλυφθούν «σκοτεινές» ενέργειες κυβερνητικών στελεχών του ΣΥΡΙΖΑ και ενδεχομένως στενών συνεργατών του. Σε μια τέτοια περίπτωση το μήνυμα είναι: «Μην με διαλύσετε. Θα γίνω κάτι άλλο».\nΟ κ. Τσίπρας έστειλε μήνυμα ότι θα είναι παρών στην επόμενη ημέρα του ΣΥΡΙΖΑ ή του ευρύτερου χώρου. «Οποιο κι αν είναι το αποτέλεσμα δεν έχω να αποδείξω κάτι ούτε να απολογηθώ» είπε, διαμηνύοντας ότι σε προσωπικό επίπεδο θα επιδιώξει να είναι αυτός ο πρωταγωνιστής στην αντιπολίτευση.\nΑυτό άλλωστε είναι το κεντρικό του στοίχημα από εδώ και στο εξής: να διεκδικήσει την πρωτοκαθεδρία της προοδευτικής παράταξης –εξ ου και οι αναφορές στον Ελευθέριο Βενιζέλο και στον Ανδρέα Παπανδρέου.\nΓια να έχει, όμως, ελπίδες ότι θα το καταφέρει είναι αναγκαίο να έχει επικοινωνιακή στήριξη ή ανοχή. Οι επόμενοι μήνες θα δείξουν. Εξάλλου η διακυβέρνηση του νικητή Κυριάκου Μητσοτάκη και οι αντοχές του Κινήματος Αλλαγής θα καθορίσουν τα περιθώρια επιτυχίας του δικού του εγχειρήματος.


Είναι το "Τι Ζούμε;" η καλύτερη ΚΑΙ πιο πρωτότυπη... - Provocateur\nΕίναι το "Τι Ζούμε;" η καλύτερη ΚΑΙ πιο πρωτότυπη επιθεώρηση της χρονιάς;\nΠήγαμε, είδαμε και φωνάζουμε "ΝΑΙ ΕΙΝΑΙ."\nΓια να σου 'μαστε ειλικρινείς, με το που χαζέψαμε την αφίσα της παράστασης "Τι Ζούμε;", ήμασταν -κατά 99,9%- βέβαιοι ότι η παράσταση που αναμένεται να παρακολουθήσουμε (που υπογράφει τα κείμενα ο Λάμπρος Φισφής και σκηνοθετεί αριστοτεχνικά ο Γιάννης Σαρακατσάνης), θα 'ταν Ε-ΞΑΙ-ΡΕ-ΤΙ-ΚΗ. Με όλα τα γράμματα κεφαλαία, λέμε...\nΤο προαίσθημά μας, που λες, επιβεβαιώθηκε και με το που πατήσαμε το πόδι μας στο Θέατρο Βέμπο, στο Μεταξουργείο, το βράδυ της Κυριακής που μας πέρασε. Εκεί που το Stand up comedy αγκάλιασε το θέατρο και την επιθεώρηση. Κι εκεί που το κοινό, με τις πρώτες κιόλας ατάκες ένιωθε ότι ήταν και αυτό ένα απ' τα κομμάτια που συνέθεταν το παζλ της παράστασης.\nΗ παράσταση τώρα, είχε να κάνει κυρίως με μικρές και καθημερινές ιστορίες που συμβαίνουν συχνά πυκνά στην καθημερινότητά μας. Είτε αυτό το στόρι λεγόταν "ένα απόγευμα στο γυμναστήριο," είτε "ένα κουραστικό Σουηδικό Σάββατο στο ΙΚΕΑ", είτε "ένα δείπνο σ' ένα κυριλέ εστιατόριο". Μιλάμε, ουσιαστικά, για μια ΩΔΗ στην καθημερινότητα, μέσα από ήρωες ΚΥΡΙΟΛΕΚΤΙΚΑ της διπλανής πόρτας.\nΌ,τι και να είδαμε στο "Τι Ζούμε;", λοιπόν, ήταν πρωτότυπο. Και αυτό οφειλόταν φυσικά και στους χαρισματικούς κωμικούς μιας νέας γενιάς. Μιας γενιάς που έχει μάθει να δημιουργεί και να MHN πατάει πάνω σε ήδη χιλιοειπωμένες ατάκες και σε χιλιοπαιγμένα σκετς. Γι' αυτό και το χιούμορ καθ' όλη την διάρκεια της παράστασης, ήταν έξυπνο, γρήγορο, χωρίς κλισέ ατάκες και με σκετς που που ΔΕΝ βλέπεις συχνά σε ελληνικές παραστάσεις!\nΕπιπλέον, οι εναλλαγές από το ένα κομμάτι στο άλλο είναι μικρές και δεν κουράζουν, ενώ κάτι που δεν είχαμε συνηθίσει ήταν και τα ιδιαίτερα διάλειμματα μετά από κάθε κομμάτι, όπου ο οικοδεσπότης Λάμπρος έπαιρνε το μικρόφωνο και εξαπέλυε τις θανατηφόρες ατάκες του.\nΒασικά ξέρεις ότι ΔΕΝ θα γελάσεις μόνο με τα καλοδουλεμένα κείμενα, αλλά θα προβληματιστείς κιόλας, καθώς όταν πέσει η αυλαία θα αναρωτιέσαι κι εσύ όπως κάναμε κι εμείς "Τι Ζούμε;".\nΗ αλήθεια είναι ότι θέλουμε πολύ να σου σποϊλάρουμε τις μιμήσεις του Ρούμπου, του Μαθιουδάκη, του Μακαλιά και των υπολοίπων παιδιών, όμως δεν είμαστε τέτοιοι τύποι και θα σ' αφήσουμε να τις ευχαριστηθείς μόνος σου.\nΕδώ δεν χωράνε σποϊλεριές.\nΤο δίωρο πέρασε κι εμείς ούτε που το καταλάβαμε. Ίσως να έφταιγε, βλέπεις, και το γεγονός του ότι στο καπάκι ακολουθούσε Δευτέρα και αρνούμασταν πεισματικά να το συνειδητοποιήσουμε. Μπράβο ρε παίδες. Θα σας ξαναπροτιμήσουμε.\nΓια εισιτήρια τσέκαρε εδώ!


Audi RS6 Johahn Adt Signature Edition με 790 hp | Epitrohon\nby Thanasis 11 Ιουνίου 2021 467 Views\nΣε 64 αντίτυπα\nΤο όνομα της ABT έχει συνδεθεί με αυτό της Audi καθώς ο γερμανικός βελτιωτικός οίκος ειδικεύεται στις βελτιώσεις των μοντέλων από το Ινγκολσταντ. Η νέα δημιουργία της είναι επετειακή για τα 125 χρόνια από τότε που η οικογένεια της Abt έστεισε το πρώτο εργαστήριο.\nΗ Johahn Abt Signature Edition, όπως ονομάζεται, θα είναι περιορισμένης παραγωγής μόλις 64 αντίτυπα και πατάει επάνω στο ούτως ή άλλως εντυπωσιακό RS6 ενώ η ιπποδύναμη και οι επιδόσεις είναι κάτι παραπάνω από εξωφρενικές.\nΝέες μεγαλύτερες τουρμπίνες έχουν τοποθετηθεί επάνω στον V8 κινητήρα του stationwagon, αλλά και ένα νέο μεγαλύτερο ιντερκούλερ καθώς και ψυγείο λαδιού με την διαχείριση να γίνεται μέσω ενός νέου εγκεφάλου. Το αποτέλεσμα είναι η ισχύς να σκαρφαλώσει στους 800 ίππους από τους 600 του εργοστασίου και η ροπή φτάνει στο peak τα 1.000 Nm.\nΈτσι, το οικογενειακό των 2 τόνων βάρους μπορεί να επιταχύνει στα 100 χλμ/ώρα από στάση σε μόλις 2,91 δευτ. στα 200 χλμ/ώρα σε 9,79 δευτ. και στα 300 χλμ σε 28,35 δευτ.\nΗ Abt δεν έμεινε μόνο στον κινητήρα αλλά “πείραξε” και το στήσιμο του αυτοκινήτου τοποθετώντας ρυθμιζόμενες καθ’ ύψος αναρτήσεις και νέες anti roll μπάρες.\nΕξωτερικά αλλά και εσωτερικά έχουν μπει οι κατάλληλες πινελιές για να γίνει πιο ιδιαίτερη η κατασκευή και το κάρμπον αφθονεί όπως και το λογότυπο “Since 1896”.\nΤέλος η δημιουργία της Abt πατάει επάνω στις ζάντες ελαφρού κράματος των 22 ιντσών με το βάρος τους να μην ξεπερνάει τα 3,5 κιλά έκαστος.\nTags : ABT, audi, RS6


BUZZ 24 SEP 2013 / Πόλυ Λυκούργου\nΠώς μοιάζει η Γη από ψηλά; Μπορεί να είναι ο πραγματικός συμπρωταγωνιστής της Σάντρα Μπούλοκ; Είναι το 3D ένας ακόμα χαρακτήρας; Δείτε πώς εξηγεί ο Αλφόνσο Κουαρόν και η ομάδα του την τρισδιάστατη εμπειρία που μας ετοίμασαν...\nTo είδαμε στην Βενετία και υποκλιθήκαμε: το «Gravity» του Αλφόνσο Κουαρόν είναι ένα αριστούργημα. Μια από τις πιο όμορφες, τρομακτικές, συγκινητικές και ελπιδοφόρες ταινίες για την ανθρώπινη επιβίωση που είδαμε ποτέ.\nΗ ιστορία των δύο αστροναυτών που, μετά από ατύχημα, μένουν να αιωρούνται ολομόναχοι στο διάστημα, αγκιστρωμένοι ο ένας στον άλλον, σε μια ατέρμονη κάθοδο στο σκοτάδι, καθηλώνει, εντυπωσιάζει και κερδίζει το κοινό, όπου κι αν προβάλλεται.\nΠέρα από το εξαιρετικό σενάριο και την ερμηνεία της Σάντρα Μπούλοκ (που φημολογείται ότι θα την προσγειώσει κατευθείαν από το διάστημα στην οσκαρική πεντάδα), ο Κουαρόν και το σκηνοθετικό του βλέμμα είναι ό,τι προκαλεί το σοκ και το δέος μας. Η απόφαση του να γυρίσει την ταινία, με τον τρόπο που το έκανε, ήταν ένα μεγάλο στοίχημα. Που, όπως φαίνεται το κέρδισε.\nΗ 3D απομόνωση στο διάστημα τριπάρει το θεατή και αυτή τη φορά υπάρχει ουσία, πέρα από τον φτηνό εντυπωσιασμό. Πώς αλλιώς θα νιώσεις τον όγκο που σε περιβάλλει, το μικρό δικό σου μέγεθος, την μοναξιά;\nΔείτε το βίντεο που ακολουθεί όπου ο Κουαρόν, η Μπούλοκ και οι συνεργάτες τους εξηγούν πώς χρησιμοποιήθηκε η τεχνική του 3D, με ποια λογική και με τι αποτέλεσμα.\n«Δεν έχουμε ξαναδεί τον πλανήτη μας με αυτό τον τρόπο. Σαν χαρακτήρα. Σαν ζωντανό οργανισμό» εξηγεί η Μπούλοκ. «Εδώ, το 3D εξυπηρετεί στο να αισθάνεσαι ότι έχεις απέναντί σου τη Γη, κάθε ηλιοβασίλεμα, κάθε καταιγίδα και να βιώνεις το που ζούμε μ' έναν μαγικό τρόπο...»\n«Δεν χρησιμοποιήσαμε το 3D για εύκολους εντυπωσιασμού» προσθέτει και ο Κουαρόν. «Ηταν απαραίτητο για την ιστορία...»\nΠερισσότερα για την ταινία μπορείτε να μάθετε διαβάζοντας την επίσημη συνέντευξη Τύπου για το «Gravity» στο πρόσφατο φεστιβάλ Βενετίας.\nΗ κριτική του Flix για το «Gravity» και τα δύο trailer της ταινίας εδώ.\nΕπόμενο άρθρο: Την πίστη μου (κυριολεκτικά) μέσα! Δείτε μια σκηνή από τον «Παράδεισο της Πίστης» του Ουλριχ Ζάιντλ\nΠροηγούμενο άρθρο: Αυτό που ο Ντάνιελ Ράντκλιφ θα παίξει τον Φρέντι Μέρκιουρι


Βερολίνο: Απαραίτητη η συμμετοχή ΔΝΤ-Συζητάμε για χρέος μετά την αξιολόγηση\nΤρίτη, 15 Ιουνίου 2021 09:34:50 ΠΜ\nΑρχική›Ειδήσεις›Οικονομία›Βερολίνο: Απαραίτητη η συμμετοχή ΔΝΤ-Συζητάμε για χρέος μετά την αξιολόγηση\n18:06 - 12 Απρ 2016 | Οικονομία\nΣύμφωνα με τηλεγράφημα του Γερμανικού Πρακτορείου Ειδήσεων (dpa), η γερμανική κυβέρνηση εκτιμά ότι, παρά τις συνομιλίες που «σέρνονται», θα υπάρξει συμφωνία για την Ελλάδα. Οι διαπραγματεύσεις έχουν απλώς διακοπεί και ελπίζουμε ότι δεν θα σταματήσουν, ανέφεραν πηγές του υπουργείου Οικονομικών της Γερμανίας.\nΣύμφωνα με τον ίδιο, το ΔΝΤ γνωρίζει πόσο σημαντική είναι για τη Γερμανία η οικονομική συμμετοχή του στο τρίτο ελληνικό πρόγραμμα και η γερμανική κυβέρνηση δεν έχει αμφιβολίες ότι το ΔΝΤ θα συμμετάσχει και πάλι.\nΑυτό άλλωστε, τόνισε, με το βλέμμα στην έγκριση που έδωσε το περασμένο καλοκαίρι το Ομοσπονδιακό Κοινοβούλιο, αποτελεί το θεμέλιο για το γ' πακέτο διάσωσης της Ελλάδας.\nΤελευταία τροποποίηση στις 18:08 - 12 Απρ 2016


Εξαπλώνεται κι άλλο ο φονικός ιός! 17 νεκροί - Πάνω από 400 κρούσματα! - Ειδήσεις - Athens magazine\nΗ εξάπλωση του φονικού κοροναϊού δε σταματά, αφού στους 17 ανέρχονται πια οι νεκροί και η κατάσταση εμπνέει παγκόσμια ανησυχία, με τα επιβεβαιωμένα κρούσματα να βρίσκονται στα 444 αυτή τη στιγμή.\nΔεν είναι μόνο η Κίνα και οι ΗΠΑ, που έχουν σημάνει συναγερμό, αλλά στην Ευρώπη επίσης αρχίζουν να λαμβάνουν μέτρα, με την Ελλάδα να βρίσκεται σε επιφυλακή. Η Ρωσία, από τη δική της πλευρά, δημιουργεί εμβόλιο εναντίον του ιού.